Πρόταση ΑΠΟΦΑΣΗΣ ΤΟΥ ΣΥΜΒΟΥΛIΟΥ που αφορά τη σύναψη για λογαριασμό της Ευρωπαϊκής Κοινότητας συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης. (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο εξοπλισμός γραφείου (προσωπικοί υπολογιστές, οθόνες, τηλεομοιοτυπικά μηχανήματα, σαρωτές, φωτοαντιγραφικά και εκτυπωτές) καταναλώνει μεγάλο μέρος της ηλεκτρικής ενέργειας στον τριτογενή τομέα. Η τρέχουσα κατανάλωση ηλεκτρικής ενέργειας όσον αφορά τους εξοπλισμούς γραφείου ανέρχεται σε περίπου 50 TWh ετησίως. Επιπλέον, στους εν λόγω εξοπλισμούς οφείλεται η ταχύτατη αύξηση του ηλεκτρικού φορτίου στην Κοινότητα, καθώς συνδέονται με έναν ταχύτατα αναπτυσσόμενο τομέα της οικονομίας, αυτόν της παροχής υπηρεσιών, και με την αυξανόμενη χρήση της τεχνολογίας των πληροφοριών (π.χ. Διαδίκτυο, κ.λπ.). Η Επιτροπή, στα πλαίσια του προγράμματος SAVE [1], έχει αναλάβει δράσεις για τη μείωση της κατανάλωσης ηλεκτρικής ενέργειας όσον αφορά τις βασικές συσκευές τελικής χρήσης, περιλαμβανομένων των οικιακών συσκευών (π.χ. ψυγεία), του εξοπλισμού στον τομέα παροχής υπηρεσιών (π.χ. σταθεροποιητές), και του βιομηχανικού εξοπλισμού (π.χ. ηλεκτρικοί κινητήρες). Στα πλαίσια του προγράμματος SAVE έχει ληφθεί ιδιαίτερη μέριμνα για την εφαρμογή των αποτελεσματικότερων και οικονομικά αποδοτικότερων μέτρων με στόχο την εξοικονόμηση ενέργειας, τη μεγιστοποίηση των ωφελημάτων για τους καταναλωτές καθώς και την ελαχιστοποίηση του σχετικού αντίκτυπου στους κατασκευαστές. Τα εν λόγω μέτρα περιλαμβάνουν τα πρότυπα ελάχιστης απόδοσης, την επισήμανση και άλλες δράσεις που αποσκοπούν στην πληροφόρηση του καταναλωτή, καθώς και τη διαπραγμάτευση συμφωνιών. Όσον αφορά τον εξοπλισμό γραφείου, το αποδοτικότερο σύστημα εξοικονόμησης ενέργειας είναι η ικανότητα ουσιαστικής μείωσης της κατανάλωσης ηλεκτρικής ισχύος όταν ο εξοπλισμός δεν χρησιμοποιείται, δηλαδή η μείωση της κατανάλωσης ηλεκτρικής ισχύος στη θέση αναμονής [2].

[1] ΕΕ L 307 της 8.11.1991, σ.34 - Συγκεκριμένες δράσεις για την αποτελεσματικότερη χρήση της ενέργειας. Στις 16 Δεκεμβρίου 1996 το Συμβούλιο ενέκρινε ένα νέο πολυετές πρόγραμμα (SAVE II) ΕΕ L 335 της 24.12.1996.

[2] Ένας τυπικός προσωπικός υπολογιστής με οθόνη όταν βρίσκεται σε λειτουργία καταναλώνει έως 200 KWh* αν όμως ενεργοποιηθούν τα συστήματα εξοικονόμησης ενέργειας , η σχετική κατανάλωση μπορεί να μειωθεί σε περίπου 50 W ή και λιγότερο.

2. Τα κράτη μέλη καθώς και ανεξάρτητοι εμπειρογνώμονες υπέδειξαν ως το αποτελεσματικότερο και οικονομικά αποδοτικότερο μέτρο για τη μείωση της ενεργειακής κατανάλωσης των εξοπλισμών γραφείου τη θέσπιση ενός εθελοντικού προγράμματος επισήμανσης, με τη χρησιμοποίηση ενός λογότυπου για την πιστοποίηση των αποδοτικότερων εξοπλισμών γραφείου. Εξάλλου, οι προαναφερθέντες εμπειρογνώμονες διατύπωσαν επίσης τις εξής σημαντικές παρατηρήσεις:

- ο εξοπλισμός γραφείου είναι ένας ταχύτατα μεταβαλλόμενος τομέας προϊόντων, όπου η τεχνολογική ανάπτυξη ακολουθεί ιδιαίτερα ταχείς ρυθμούς. Για την παρακολούθηση λοιπόν των τεχνολογικών εξελίξεων προτείνεται η εφαρμογή ενός εθελοντικού προγράμματος που θα βασίζεται στην αξιολόγηση με ίδια μέσα*

- ο εξοπλισμός γραφείου αποτελεί αντικείμενο εμπορίας σε παγκόσμια κλίμακα (π.χ. μια βιομηχανία παράγει οθόνες σε μια χώρα και τις αποστέλλει σε ολόκληρο τον κόσμο). Κατά συνέπεια, για τους κατασκευαστές είναι κεφαλαιώδους σημασίας η εναρμόνιση των απαιτήσεων ενεργειακής απόδοσης, των μεθόδων δοκιμών και των επισημάνσεων έτσι ώστε να αποφεύγεται η ανάγκη συμμόρφωσης με διάφορα αντικρουόμενα τεχνικά κριτήρια*

- ο ενεργειακά αποδοτικός εξοπλισμός γραφείου διαθέτει τη δυνατότητα μείωσης της κατανάλωσης ηλεκτρικής ισχύος όταν βρίσκεται σε αναμονή* τούτο ωστόσο προϋποθέτει ότι οι χρήστες ή τα αρμόδια στελέχη της τεχνολογίας πληροφοριών των εταιρειών θέτουν σε λειτουργία το εν λόγω σύστημα [3]* συνεπώς, είναι αναγκαίο η οποιαδήποτε επισήμανση να συνοδεύεται από μια δυναμική ενημερωτική εκστρατεία που θα ωθεί τους χρήστες στο να ενεργοποιούν τα συστήματα εξοικονόμησης ενέργειας*

[3] Μια πρόσφατη έρευνα που διενεργήθηκε για λογαριασμό της Επιτροπής καταδεικνύει ότι μόνο το 10 % περίπου των προσωπικών υπολογιστών και των οθονών στις επιχειρήσεις έχουν ενεργοποιημένα τα συστήματα εξοικονόμησης ενέργειας.

- στις Ηνωμένες Πολιτείες της Αμερικής, η EPA (Υπηρεσία Προστασίας Περιβάλλοντος) των ΗΠΑ θέσπισε το 1993 ένα εθελοντικό πρόγραμμα επισήμανσης για τους εξοπλισμούς γραφείου, το πρόγραμμα Energy Star. Ήδη από την έναρξή του το εν λόγω πρόγραμμα σημείωσε ιδιαίτερη επιτυχία, καθώς είχε ως αποτέλεσμα την ευρεία συμμετοχή των κατασκευαστών, την καθιέρωση των συστημάτων εξοικονόμησης ενέργειας από τη μεγάλη πλειοψηφία των κατασκευαστών, και, τέλος, την ευαισθητοποίηση των καταναλωτών σχετικά με το βαθμό απώλειας ενέργειας στη θέση αναμονής των εξοπλισμών γραφείου.

3. Βάσει των προαναφερθέντων και μετά από συμφωνία με τους εμπειρογνώμονες των κρατών μελών καθώς και τους ευρωπαίους κατασκευαστές, η Επιτροπή αποφάσισε ότι ο καλύτερος τρόπος μείωσης της ενεργειακής κατανάλωσης των εξοπλισμών γραφείου είναι η θέσπιση του προγράμματος Energy Star στην Κοινότητα. Τούτο θα επιτρέψει: i) τη μεγιστοποίηση του πλεονεκτήματος ενός ήδη καθιερωμένου λογότυπου στην κοινοτική αγορά* ii) τη μεγιστοποίηση της συμμετοχής των κατασκευαστών και την ενεργό συμβολή τους στην προώθηση της εξοικονόμησης ενέργειας* και iii) τη χρήση ενός καθιερωμένου λογότυπου που θα προτρέπει τους χρήστες στην εξοικονόμηση ενέργειας. Επιπλέον, το γεγονός αυτό θα δημιουργήσει ένα σαφές πλεονέκτημα για τους οικονομικούς φορείς της Κοινότητας. Ο λογότυπος Energy Star αποτελεί την εκ των πραγμάτων απαιτούμενη προϋπόθεση προκειμένου να πωληθεί οποιοσδήποτε εξοπλισμός γραφείου στην αγορά των ΗΠΑ. Επιπλέον, οι προδιαγραφές Energy Star έχουν αναχθεί σε παγκόσμιας κλίμακας πρότυπα (περιλαμβανομένης και της Κοινότητας) και τούτο χωρίς τη δυνατότητα καμίας ευρωπαϊκής παρέμβασης. Η Επιτροπή δήλωσε ότι η καθιέρωση του Energy Star ως κοινοτικού προγράμματος επισήμανσης για τους εξοπλισμούς γραφείου θα γίνει εφικτή μόνο εφόσον η Κοινότητα καταστεί ισότιμος εταίρος με τις αρχές των ΗΠΑ όσον αφορά τη διαχείριση του προγράμματος και τον καθορισμό των τεχνικών προδιαγραφών. Επιπλέον, το όλο εγχείρημα πρέπει να λάβει τη μορφή μιας δεσμευτικής συμφωνίας μεταξύ των ΗΠΑ και της Κοινότητας. Συγχρόνως, η Ιαπωνία εξέφρασε επίσης ενδιαφέρον για τη συμμετοχή της στην εν λόγω συμφωνία και για το λόγο αυτό, μετά από σχετικές διερευνητικές συνομιλίες, αποφασίσθηκε η διαπραγμάτευση και σύναψη μιας τριμερούς συμφωνίας.

4. Εν όψει των ανωτέρω, στις 14 Φεβρουαρίου 1996, η Επιτροπή ζήτησε εξουσιοδότηση [4] για να διαπραγματευθεί μια συμφωνία με τις ΗΠΑ και την Ιαπωνία σχετικά με το συντονισμό προγραμμάτων επισήμανσης για ενεργειακά αποδοτικούς εξοπλισμούς γραφείου. Το Σεπτέμβριο του 1996 το Συμβούλιο εξουσιοδότησε [5] την Επιτροπή για τη διαπραγμάτευση μιας συμφωνίας όσον αφορά το εν λόγω θέμα με τις ΗΠΑ και την Ιαπωνία και ενέκρινε ένα σύνολο οδηγιών διαπραγμάτευσης. Κατά τα πρώτα στάδια των διαπραγματεύσεων, προέκυψε ότι η Ιαπωνία δεν ενδιαφερόταν για μια δεσμευτική διεθνή συμφωνία, έχοντας ήδη συνάψει έναν διοικητικό διακανονισμό με τις ΗΠΑ. Το Φεβρουάριο του 1998 η Ιαπωνία αποφάσισε να αποσυρθεί από τις διαπραγματεύσεις. Ακολούθως η Επιτροπή πληροφόρησε το Συμβούλιο για την εν λόγω μεταβολή. Παρά το γεγονός ότι μια τριμερής συμφωνία θα ήταν προτιμότερη για την αποφυγή οποιασδήποτε ανισορροπίας προς όφελος των ΗΠΑ και θα εξυπηρετούσε καλύτερα τα συμφέροντα των οικονομικών φορέων της ΕΕ, η Επιτροπή θεώρησε ότι μια διμερής συμφωνία μεταξύ της Κοινότητας και των Ηνωμένων Πολιτειών εξακολουθούσε να εμφανίζει σημαντικά πλεονεκτήματα και, συνεπώς, άξιζε να επιδιωχθεί. Η αρμόδια για τον τομέα της ενέργειας ομάδα εργασίας του Συμβουλίου ενημερώθηκε σχετικά και επετράπη στην Επιτροπή η συνέχιση των διαπραγματεύσεων με τις ΗΠΑ για τη σύναψη μιας διμερούς συμφωνίας βάσει της ίδιας εντολής.

[4] SEC(96) 224 τελικό.

[5] Έγγρ. 9485/1/96 ENER 120 ENV 280 RELEX 30 ΑΝΑΘ.1.

5. Η διαπραγματευτική θέση της Επιτροπής έπρεπε να λαμβάνει πλήρως υπόψη τις πολιτικές της Ευρωπαϊκής Κοινότητας και ειδικότερα τις πολιτικές στους τομείς της ενέργειας, του περιβάλλοντος και της εσωτερικής αγοράς. Οι διαπραγματεύσεις κατέληξαν στη συνημμένη συμφωνία, η οποία πρόκειται να συναφθεί μέσω ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής. Η παρούσα πρόταση θα συμβάλει ειδικότερα στο στόχο της Κοινότητας που αφορά τη μείωση των εκπομπών του διοξειδίου του άνθρακα και θα έχει ως αποτέλεσμα την επίτευξη σημαντικών οικονομιών προς όφελος των χρηστών εξοπλισμών γραφείου. Τα συμφέροντα των οικονομικών φορέων της ΕΕ έχουν ληφθεί πλήρως υπόψη και η κοινοτική βιομηχανία της τεχνολογίας πληροφοριών υποστηρίζει ανεπιφύλακτα την έγκριση της εν λόγω πρότασης. Όσον αφορά τα μέσα και τους τρόπους εφαρμογής του προγράμματος Energy Star στο εσωτερικό της Κοινότητας, η Επιτροπή θα υποβάλει πρόταση κανονισμού του Συμβουλίου σχετικά με ένα κοινοτικό πρόγραμμα επισήμανσης των εξοπλισμών γραφείου. Ο προτεινόμενος κανονισμός του Συμβουλίου θα συνάδει με τους όρους της παρούσας πρότασης.

6. Με βάση τα προαναφερθέντα, η Επιτροπή προτείνει στο Συμβούλιο:

- να εγκρίνει τη συνημμένη συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας για το συντονισμό προγραμμάτων επισήμανσης της ενεργειακής απόδοσης* και

- να εξουσιοδοτήσει τον Πρόεδρο του Συμβουλίου να ορίσει τα πρόσωπα στα οποία θα ανατεθεί η αρμοδιότητα να υπογράψουν την εν λόγω συμφωνία για λογαριασμό της Ευρωπαϊκής Κοινότητας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛIΟΥ που αφορά τη σύναψη για λογαριασμό της Ευρωπαϊκής Κοινότητας συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 130, σε συνδυασμό με το άρθρο 300 παράγραφος 2 πρώτη πρόταση,

τη συνθήκη για την ίδρυση της Ευρωπαϊκής Κοινότητας και ιδίως το άρθρο 300 παράγραφος 4,

την πρόταση που υπέβαλε η Επιτροπή,

τη γνωμοδότηση του Ευρωπαϊκού Κοινοβουλίου,

Εκτιμώντας:

(1) ότι μια διεξοδική μελέτη για την ενεργειακή απόδοση των εξοπλισμών γραφείου κατέδειξε ότι ένα εθελοντικό πρόγραμμα επισήμανσης των εξοπλισμών γραφείου είναι η οικονομικά αποδοτικότερη δράση για την επίτευξη των δυνατοτήτων εξοικονόμησης ενέργειας* ότι βάσει της μελέτης αποδείχθηκε ότι σε ένα διεθνή συντονισμό των προγραμμάτων επισήμανσης υφίσταται προστιθέμενη αξία* ότι για την πραγματοποίηση των ως άνω δραστηριοτήτων καθώς και για τη διασφάλιση θεμιτού ανταγωνισμού μεταξύ προϊόντων του ιδίου τύπου*

(2) ότι είναι επιθυμητό να διευκολυνθούν οι διεθνείς εμπορικές συναλλαγές και να μειωθούν οι ρυθμιστικές επιβαρύνσεις των ενεχομένων φορέων με παράλληλη μεγιστοποίηση της ενεργειακής εξοικονόμησης*

(3) ότι το Συμβούλιο εξουσιοδότησε την Επιτροπή για τη διαπραγμάτευση μιας συμφωνίας με την Ιαπωνία και τις Ηνωμένες Πολιτείες της Αμερικής* ότι η Ιαπωνία αποσύρθηκε επίσημα από τις διαπραγματεύσεις* ότι στη σύναψη μιας διμερούς συμφωνίας υφίστανται σαφή πλεονεκτήματα*

(4) ότι έλαβαν χώρα διαπραγματεύσεις για σύναψη συμφωνίας με τις Ηνωμένες Πολιτείες της Αμερικής*

ΑΠΟΦΑΣΙΣΕΙ:

’ρθρο 1

Η συμφωνία μεταξύ των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης εγκρίνεται δια της παρούσης για λογαριασμό της Κοινότητας. Το κείμενο της συμφωνίας επισυνάπτεται στην παρούσα απόφαση.

’ρθρο 2

Το Συμβούλιο εξουσιοδοτεί την Επιτροπή να εγκρίνει, εξ ονόματος της Ευρωπαϊκής Κοινότητας, τροποποιήσεις στη συμφωνία, σύμφωνα με τις διαδικασίες που περιλαμβάνονται στα άρθρα ΙΧ και Χ της συμφωνίας.

’ρθρο 3

Ο Πρόεδρος του Συμβουλίου εξουσιοδοτείται να ορίσει το πρόσωπο στο οποίο θα ανατεθεί η αρμοδιότητα να υπογράψει τη μνημονευόμενη στο άρθρο 1 συμφωνία, ώστε να καταστεί δεσμευτική για την Ευρωπαϊκή Κοινότητα.

Έγινε στις Βρυξέλλες, στις,

Για το Συμβούλιο,

Ο Πρόεδρος

ΠΑΡΑΡΤΗΜΑ

Συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης

Η κυβέρνηση των Ηνωμένων Πολιτειών της Αμερικής και η Ευρωπαϊκή Κοινότητα, εφεξής "συμβαλλόμενα μέρη", επιθυμώντας τη μεγιστοποίηση της εξοικονόμησης ενέργειας και των περιβαλλοντικών οφελών μέσω της ενίσχυσης της προσφοράς και της ζήτησης ενεργειακά αποδοτικών προϊόντων, συμφώνησαν τα εξής:

’ρθρο I

Γενικές αρχές

1. Τα συμβαλλόμενα μέρη θα χρησιμοποιούν ένα κοινό σύνολο προδιαγραφών ενεργειακής απόδοσης και ένα κοινό λογότυπο με στόχο την καθιέρωση σταθερών στόχων για τους κατασκευαστές, μεγιστοποιώντας έτσι το αποτέλεσμα των μεμονωμένων προσπαθειών τους όσον αφορά την προσφορά και τη ζήτηση παρόμοιων τύπων προϊόντων.

2. Τα συμβαλλόμενα μέρη θα χρησιμοποιούν το διεθνή λογότυπο ENERGY STAR για την επισήμανση των πιστοποιημένων ενεργειακά αποδοτικών τύπων προϊόντων που περιλαμβάνονται στο παράρτημα Γ.

’ρθρο II

Ορισμοί

1. Για τους σκοπούς της παρούσας συμφωνίας:

(α) "ENERGY STAR" σημαίνει το καταχωρισμένο υπηρεσιακό σήμα των ΗΠΑ που περιγράφεται στο παράρτημα Α και αποτελεί ιδιοκτησία της Υπηρεσίας Προστασίας του Περιβάλλοντος των Ηνωμένων Πολιτειών ("EPA των ΗΠΑ")*

(β) "Διεθνής λογότυπος" σημαίνει το καταχωρισμένο σήμα πιστοποίησης των ΗΠΑ που περιγράφεται στο παράρτημα Α και αποτελεί ιδιοκτησία της EPA των ΗΠΑ*

(γ) "Σήματα ENERGY STAR " σημαίνει την ονομασία "ENERGY STAR" και το διεθνή λογότυπο, καθώς και οποιεσδήποτε παραλλαγές των σημάτων αυτών που μπορεί να δημιουργηθούν ή να τροποποιηθούν από τους διαχειριστικούς φορείς ή τους συμμετέχοντες στο πρόγραμμα, όπως αυτοί καθορίζονται κατωτέρω, περιλαμβανομένης της ένδειξης ή της σήμανσης που περιλαμβάνεται στο παράρτημα Α, που θα εγκριθεί από την Ευρωπαϊκή Κοινότητα κατ? εφαρμογή των όρων της παρούσας συμφωνίας*

(δ) "Πρόγραμμα επισήμανσης ENERGY STAR" σημαίνει ένα πρόγραμμα το οποίο θα διαχειρίζεται ένας διαχειριστικός φορέας χρησιμοποιώντας τις κοινές προδιαγραφές ενεργειακής απόδοσης, τα σήματα και τις κατευθυντήριες γραμμές που θα εφαρμόζονται στους πιστοποιημένους τύπους προϊόντων*

(ε) "Συμμετέχοντες στο πρόγραμμα" σημαίνει κατασκευαστές, πωλητές, ή φορείς μεταπώλησης που πωλούν πιστοποιημένα ενεργειακώς αποδοτικά προϊόντα, τα οποία πληρούν τις σχετικές προδιαγραφές και οι οποίοι έχουν επιλέξει τη συμμετοχή τους στο πρόγραμμα επισήμανσης ENERGY STAR είτε καταχωριζόμενοι είτε συνάπτοντας συμφωνία με το διαχειριστικό φορέα οποιουδήποτε συμβαλλόμενου μέρους*

(στ) "Προδιαγραφές" είναι οι απαιτήσεις ενεργειακής απόδοσης και επίδοσης, περιλαμβανομένων των μεθόδων δοκιμών, που παρατίθενται στο παράρτημα Γ και χρησιμοποιούνται από τους διαχειριστικούς φορείς και τους συμμετέχοντες στο πρόγραμμα για τον καθορισμό της καταλληλότητας των ενεργειακά αποδοτικών προϊόντων όσον αφορά τη χρήση του διεθνούς λογότυπου.

’ρθρο III

Διαχειριστικοί φορείς

Κάθε συμβαλλόμενο μέρος ορίζει ένα διαχειριστικό φορέα που είναι υπεύθυνος για την εφαρμογή της παρούσας συμφωνίας ("Διαχειριστικοί φορείς"). Η Ευρωπαϊκή Κοινότητα ορίζει ως διαχειριστικό φορέα της την Επιτροπή των Ευρωπαϊκών Κοινοτήτων ("Επιτροπή"). Οι Ηνωμένες Πολιτείες της Αμερικής ορίζουν ως διαχειριστικό φορέα τους την EPA των ΗΠΑ.

’ρθρο IV

Διαχείριση του προγράμματος επισήμανσης ENERGY STAR

1. Κάθε διαχειριστικός φορέας θα διαχειρίζεται το πρόγραμμα επισήμανσης ENERGY STAR για τους τύπους ενεργειακά αποδοτικών προϊόντων που περιλαμβάνονται στο παράρτημα Γ, υπό τους όρους και τις προϋποθέσεις που μνημονεύονται στην παρούσα συμφωνία. Η διαχείριση του προγράμματος περιλαμβάνει την καταχώριση των συμμετεχόντων στο πρόγραμμα σε εθελοντική βάση, την τήρηση καταλόγων με τους συμμετέχοντες στο πρόγραμμα και τα προϊόντα που πληρούν τις προδιαγραφές καθώς και την εφαρμογή των όρων των κατευθυντήριων γραμμών για τη χρήση του λογότυπου, που παρατίθενται στο παράρτημα Β.

2. Το πρόγραμμα επισήμανσης ENERGY STAR θα χρησιμοποιεί τις προδιαγραφές που καθορίζονται στο παράρτημα Γ.

3. Κάθε διαχειριστικός φορέας θα λαμβάνει αποτελεσματικά μέτρα για την ενημέρωση των καταναλωτών σχετικά με τα σήματα ENERGY STAR, σύμφωνα με τις κατευθυντήριες γραμμές για τη χρήση του λογότυπου που παρατίθενται στο παράρτημα Β. Τα εν λόγω μέτρα μπορούν να περιλαμβάνουν την πληροφόρηση των καταναλωτών σχετικά με τα πλεονεκτήματα της αγοράς ενεργειακά αποδοτικών προϊόντων που πληρούν τις προδιαγραφές, καθώς και την ανάληψη προσπαθειών προώθησης προϊόντων ή ενημέρωσης με στόχο την ενίσχυση της ζήτησης της αγοράς για φέροντα την επισήμανση προϊόντα.

4. Κάθε διαχειριστικός φορέας θα αναλαμβάνει τα έξοδα για το σύνολο των δραστηριοτήτων του στα πλαίσια της παρούσας συμφωνίας.

’ρθρο V

Συμμετοχή στο πρόγραμμα επισήμανσης ENERGY STAR

1. Κάθε κατασκευαστής, πωλητής ή φορέας μεταπώλησης μπορεί να συμμετάσχει στο πρόγραμμα επισήμανσης ENERGY STAR, εφόσον καταχωρισθεί ως συμμετέχων στο πρόγραμμα από το διαχειριστικό φορέα οποιουδήποτε συμβαλλόμενου μέρους.

2. Οι συμμετέχοντες στο πρόγραμμα μπορούν να χρησιμοποιούν το διεθνή λογότυπο για την επισήμανση πιστοποιημένων προϊόντων που έχουν υποβληθεί σε δοκιμές στις εγκαταστάσεις τους ή από ένα ανεξάρτητο εργαστήριο δοκιμών και τα οποία πληρούν τις προδιαγραφές που καθορίζονται στο παράρτημα Γ* μπορούν επίσης να προβαίνουν σε πιστοποίηση της καταλληλότητας των προϊόντων με ίδια μέσα.

3. Η καταχώριση ενός συμμετέχοντος στο πρόγραμμα επισήμανσης ENERGY STAR από το διαχειριστικό φορέα ενός συμβαλλόμενου μέρους θα αναγνωρίζεται από το διαχειριστικό φορέα του άλλου συμβαλλόμενου μέρους.

4. Για να διευκολύνεται η αναγνώριση των συμμετεχόντων στο πρόγραμμα επισήμανσης ENERGY STAR σύμφωνα με την ανωτέρω παράγραφο 3, οι διαχειριστικοί φορείς θα συνεργάζονται ώστε να τηρούν κοινούς καταλόγους όλων των συμμετεχόντων στο πρόγραμμα καθώς και των προϊόντων που κρίνονται κατάλληλα για το διεθνή λογότυπο.

5. Ανεξαρτήτως των διαδικασιών πιστοποίησης με ίδια μέσα που καθορίζονται στην ανωτέρω παράγραφο 2, κάθε διαχειριστικός φορέας διατηρεί το δικαίωμα δοκιμής ή οποιουδήποτε άλλου ελέγχου των προϊόντων που πωλούνται ή έχουν πωληθεί στο έδαφός του (όσον αφορά την Επιτροπή, στα εδάφη των κρατών μελών της Ευρωπαϊκής Κοινότητας) προκειμένου να διαπιστώσει εάν η πιστοποίηση των προϊόντων έχει πραγματοποιηθεί σύμφωνα με τις προδιαγραφές που καθορίζονται στο παράρτημα Γ. Οι διαχειριστικοί φορείς θα βρίσκονται σε συνεχή επικοινωνία και συνεργασία, ώστε να διασφαλίζεται ότι όλα τα προϊόντα που φέρουν το διεθνή λογότυπο πληρούν τις προδιαγραφές που καθορίζονται στο παράρτημα Γ.

’ρθρο VI

Συντονισμός του προγράμματος μεταξύ των συμβαλλομένων μερών

1. Τα συμβαλλόμενα μέρη θα συγκροτήσουν μια τεχνική επιτροπή για τον έλεγχο της εφαρμογής της παρούσας συμφωνίας, η οποία θα αποτελείται από εκπροσώπους των αντίστοιχων διαχειριστικών φορέων τους.

2. Η τεχνική επιτροπή θα συνέρχεται περιοδικά για την εξέταση της λειτουργίας και της διαχείρισης του προγράμματος επισήμανσης ENERGY STAR, των προδιαγραφών που καθορίζονται στο παράρτημα Γ, των καλυπτόμενων προϊόντων, των προσπαθειών ενημέρωσης των καταναλωτών καθώς και της σημειούμενης προόδου όσον αφορά την επίτευξη των στόχων της παρούσας συμφωνίας.

3. Οι μη συμμετέχοντες (περιλαμβανομένων διαφόρων άλλων κυβερνήσεων και εκπροσώπων του βιομηχανικού κλάδου) μπορούν να παρίστανται στις συνεδριάσεις της τεχνικής επιτροπής ως παρατηρητές, εκτός αν υπάρχει αντίθετη συμφωνία αμφοτέρων των διαχειριστικών φορέων.

’ρθρο VII

Καταχώριση των σημάτων ENERGY STAR

1. Η EPA των ΗΠΑ, ως κάτοχος των σημάτων ENERGY STAR, μπορεί να ζητήσει την καταχώριση των σημάτων στην Ευρωπαϊκή Κοινότητα. Η Επιτροπή δεν θα ζητήσει ούτε θα λάβει οποιαδήποτε καταχώριση των σημάτων ENERGY STAR ή οποιαδήποτε παραλλαγή των σημάτων σε καμία χώρα.

2. Εάν η EPA των ΗΠΑ καταχωρίσει τα σήματα στην Ευρωπαϊκή Κοινότητα ή σε οποιοδήποτε από τα μέλη της, η EPA των ΗΠΑ αναλαμβάνει τη δέσμευση να μη θεωρήσει ως παράβαση των εν λόγω σημάτων τη χρήση, από την Επιτροπή ή από οποιονδήποτε συμμετέχοντα στο πρόγραμμα ο οποίος έχει καταχωρισθεί από την Επιτροπή, της ένδειξης ή της σήμανσης που περιλαμβάνεται στο παράρτημα Α σύμφωνα με τους όρους της παρούσας συμφωνίας.

’ρθρο VIII

Εφαρμογή και μη συμμόρφωση

1. Για την προστασία των σημάτων ENERGY STAR, κάθε διαχειριστικός φορέας θα διασφαλίζει την ορθή χρήση των σημάτων ENERGY STAR στο έδαφός του (όσον αφορά την Επιτροπή, στα εδάφη των κρατών μελών της Ευρωπαϊκής Κοινότητας). Κάθε διαχειριστικός φορέας θα διασφαλίζει ότι τα σήματα ENERGY STAR θα χρησιμοποιούνται μόνο με τη μορφή που εμφανίζεται στο παράρτημα A. Κάθε διαχειριστικός φορέας θα διασφαλίζει ότι τα σήματα ENERGY STAR θα χρησιμοποιούνται μόνο με τον τρόπο που καθορίζεται στις κατευθυντήριες γραμμές για τη χρήση του λογότυπου και οι οποίες περιλαμβάνονται στο παράρτημα B. Για το σκοπό αυτό:

2. Κάθε διαχειριστικός φορέας θα διασφαλίζει τη λήψη άμεσων και κατάλληλων μέτρων κατά των συμμετεχόντων στο πρόγραμμα, οποτεδήποτε πληροφορείται ότι ένας συμμετέχων στο πρόγραμμα έχει χρησιμοποιήσει ένα παράνομο σήμα ή έχει επιθέσει τα σήματα ENERGY STAR σε ένα προϊόν που δεν πληροί τις προδιαγραφές οι οποίες καθορίζονται στο παράρτημα Γ. Τα εν λόγω μέτρα θα περιλαμβάνουν ενδεικτικά και όχι περιοριστικά:

(α) γραπτή ενημέρωση του συμμετέχοντος στο πρόγραμμα σχετικά με τη μη συμμόρφωσή του με τους όρους του προγράμματος επισήμανσης ENERGY STAR*

(β) κατάρτιση σχεδίου για την επίτευξη συμμόρφωσης, μετά από διαβουλεύσεις*

(γ) εάν η σχετική συμμόρφωση δεν μπορεί να επιτευχθεί, τερματισμός της καταχώρισης του συμμετέχοντος στο πρόγραμμα κατά τον αρμόζοντα τρόπο.

3. Κάθε διαχειριστικός φορέας θα διασφαλίζει την λήψη των κατάλληλων μέτρων για τον τερματισμό της παράνομης χρήσης των σημάτων ENERGY STAR ή της χρήσης ενός παράνομου σήματος από ένα φορέα που δεν έχει την ιδιότητα του συμμετέχοντος στο πρόγραμμα. Τα εν λόγω μέτρα θα περιλαμβάνουν ενδεικτικά και όχι περιοριστικά:

(α) ενημέρωση του φορέα που χρησιμοποιεί τα σήματα ENERGY STAR σχετικά με τις προδιαγραφές του προγράμματος επισήμανσης ENERGY STAR και τις αντίστοιχες κατευθυντήριες γραμμές για την ορθή χρήση του λογότυπου* και

(β) ενθάρρυνση του φορέα προκειμένου να αποκτήσει την ιδιότητα του συμμετέχοντος στο πρόγραμμα και να καταχωρίσει τα προϊόντα που πληρούν τις απαιτούμενες προδιαγραφές.

4. Κάθε διαχειριστικός φορέας θα γνωστοποιεί αμέσως στο διαχειριστικό φορέα του άλλου συμβαλλόμενου μέρους οποιαδήποτε παράβαση των σημάτων ENERGY STAR έχει υποπέσει στην αντίληψή του, καθώς και τα μέτρα που λήφθηκαν για τον τερματισμό της σχετικής παρατυπίας.

’ρθρο IX

Διαδικασίες για την τροποποίηση της συμφωνίας και των παραρτημάτων της Α και Β, καθώς και για την προσθήκη νέων παραρτημάτων

1. Κάθε διαχειριστικός φορέας μπορεί να προτείνει την τροποποίηση της παρούσας συμφωνίας καθώς και των παραρτημάτων της A και B* μπορεί επίσης να προτείνει την προσθήκη νέων παραρτημάτων στη συμφωνία.

2. Η προτεινόμενη τροποποίηση θα γίνεται γραπτώς και θα συζητείται στην επόμενη συνεδρίαση της τεχνικής επιτροπής, υπό την προϋπόθεση ότι έχει κοινοποιηθεί στον άλλο διαχειριστικό φορέα τουλάχιστον εξήντα ημέρες πριν από την εν λόγω συνεδρίαση.

3. Οι τροποποιήσεις της παρούσας συμφωνίας, των παραρτημάτων της Α και Β καθώς και οι αποφάσεις για την προσθήκη νέων παραρτημάτων πρέπει να διενεργούνται με αμοιβαία συμφωνία των διαχειριστικών φορέων.

’ρθρο X

Διαδικασίες για την τροποποίηση του παραρτήματος Γ

1. Ο διαχειριστικός φορέας που επιθυμεί την τροποποίηση του παραρτήματος Γ με στόχο την αναθεώρηση των υφιστάμενων προδιαγραφών ή την προσθήκη ενός νέου τύπου προϊόντων ("Προτείνων διαχειριστικός φορέας"), θα ακολουθεί τις διαδικασίες που περιγράφονται στις παραγράφους 1 και 2 του άρθρου IX και οφείλει να περιλαμβάνει στην πρότασή του:

(α) αποδείξεις ότι από την τροποποίηση των προδιαγραφών ή από την προσθήκη του νέου τύπου προϊόντων θα προκύψει σημαντική εξοικονόμηση ενέργειας*

(β) στοιχεία για την υφιστάμενη τεχνολογία που θα επιτρέψει την οικονομικά αποδοτική εξοικονόμηση ενέργειας χωρίς να επηρεάσει αρνητικά την επίδοση των προϊόντων*

(γ) πληροφορίες για τον υπολογιζόμενο αριθμό μοντέλων προϊόντων που θα πληρούν τις προτεινόμενες προδιαγραφές και το κατά προσέγγιση σχετικό μερίδιο της αγοράς*

(δ) πληροφορίες σχετικά με τις απόψεις των βιομηχανικών ομίλων που ενδέχεται να επηρεασθούν από την προτεινόμενη τροποποίηση* και

(ε) μια προτεινόμενη ημερομηνία ενάρξεως ισχύος των νέων προδιαγραφών, λαμβανομένων υπόψη των κύκλων ζωής των προϊόντων και των προγραμμάτων παραγωγής.

2. Οι προτεινόμενες τροποποιήσεις που γίνονται αποδεκτές και από τους δύο διαχειριστικούς φορείς θα τίθενται σε ισχύ κατά την ημερομηνία η οποία θα συμφωνείται αμοιβαίως από τους διαχειριστικούς φορείς.

3. Εάν, μετά τη λήψη προτάσεως που έχει γίνει σύμφωνα με τις παραγράφους 1 και 2 του άρθρου IX, ο άλλος διαχειριστικός φορέας ("Αντιτιθέμενος διαχειριστικός φορέας") θεωρεί ότι η πρόταση δεν πληροί τις προϋποθέσεις που καθορίζονται στην ανωτέρω παράγραφο 1 ή διαφωνεί καθ? οιονδήποτε τρόπο με την πρόταση, πρέπει αμέσως (κανονικά έως την επόμενη συνεδρίαση της τεχνικής επιτροπής) να κοινοποιήσει στον προτείνοντα διαχειριστικό φορέα γραπτώς την αντίθεσή του, παραθέτοντας όλες τις διαθέσιμες πληροφορίες για την υποστήριξη της θέσης του* παραδείγματος χάριν, πληροφορίες που να καταδεικνύουν ότι η πρόταση, αν εγκριθεί, είναι πιθανό:

(α) να ενισχύσει δυσανάλογα και αθέμιτα τη θέση μιας εταιρείας ή ενός βιομηχανικού ομίλου στην αγορά*

(β) να υπονομεύσει εν γένει τη συμμετοχή της βιομηχανίας στο πρόγραμμα επισήμανσης ENERGY STAR*

(γ) να έλθει σε αντίθεση με την ισχύουσα νομοθεσία και τις διατάξεις* ή

(δ) να θέσει επαχθείς τεχνικές προδιαγραφές.

4. Οι διαχειριστικοί φορείς πρέπει να καταβάλουν κάθε δυνατή προσπάθεια προκειμένου να καταλήξουν σε συμφωνία σχετικά με την προτεινόμενη τροποποίηση κατά την πρώτη συνεδρίαση της τεχνικής επιτροπής μετά την κατάθεση της πρότασης. Εάν οι διαχειριστικοί φορείς αδυνατούν να καταλήξουν σε συμφωνία σχετικά με την προτεινόμενη τροποποίηση κατά την εν λόγω συνεδρίαση της τεχνικής επιτροπής, πρέπει να επιδιώξουν την επίτευξη συμφωνίας γραπτώς πριν από την επόμενη συνεδρίαση της τεχνικής επιτροπής.

5. Εάν ως τη λήξη της επόμενης συνεδρίασης της τεχνικής επιτροπής τα συμβαλλόμενα μέρη αδυνατούν να καταλήξουν σε συμφωνία, ο προτείνων διαχειριστικός φορέας οφείλει να αποσύρει την πρότασή του* επίσης, όσον αφορά τις προτάσεις αναθεώρησης των υφιστάμενων προδιαγραφών, ο σχετικός τύπος προϊόντων πρέπει να απαλείφεται από το παράρτημα Γ έως την ημερομηνία που θα συμφωνείται γραπτώς από τους διαχειριστικούς φορείς. Όλοι οι συμμετέχοντες στο πρόγραμμα θα ενημερώνονται σχετικά με τη μεταβολή αυτή καθώς και τις ακολουθητέες διαδικασίες για την εφαρμογή της.

’ρθρο XI

Γενικές διατάξεις

1. Η παρούσα συμφωνία δεν επικαλύπτει άλλα περιβαλλοντικά προγράμματα επισήμανσης τα οποία μπορεί να καταρτίσει και να εγκρίνει καθένα από τα συμβαλλόμενα μέρη.

2. Όλες οι δραστηριότητες που αναλαμβάνονται στα πλαίσια της παρούσας συμφωνίας θα διέπονται από την εφαρμοστέα νομοθεσία και τις ρυθμίσεις καθενός συμβαλλόμενου μέρους και θα εξαρτώνται από τους διαθέσιμους πόρους.

3. Καμιά διάταξη της παρούσας συμφωνίας δεν πρέπει να θίγει δικαιώματα και υποχρεώσεις οποιουδήποτε συμβαλλόμενου μέρους που απορρέουν από μια διμερή, περιφερειακή ή πολυμερή συμφωνία στην οποία το συμβαλλόμενο μέρος έχει προσχωρήσει πριν από την έναρξη ισχύος της παρούσας συμφωνίας.

4. Ανεξάρτητα από οποιεσδήποτε άλλες διατάξεις της παρούσας συμφωνίας, κάθε διαχειριστικός φορέας μπορεί να καταχωρίζει συμμετέχοντες στο πρόγραμμα για τύπους προϊόντων που δεν περιλαμβάνονται στο παράρτημα Γ, αλλά αποτελούν μέρος του εγχώριου προγράμματός του επισήμανσης. Κανένα από τα δύο συμβαλλόμενα μέρη δεν πρέπει να παρεμποδίζει την εισαγωγή, εξαγωγή, πώληση ή διανομή οποιουδήποτε προϊόντος λόγω του ότι φέρει τα σήματα ενεργειακής απόδοσης του διαχειριστικού φορέα του άλλου συμβαλλόμενου μέρους.

’ρθρο XII

Έναρξη ισχύος και διάρκεια

1. Η παρούσα συμφωνία θα αρχίσει να ισχύει από την ημερομηνία κατά την οποία κάθε συμβαλλόμενο μέρος θα έχει γνωστοποιήσει στο άλλο γραπτώς ότι έχουν ολοκληρωθεί οι αντίστοιχες εσωτερικές του διαδικασίες για την έναρξη ισχύος της εν λόγω συμφωνίας.

2. Η παρούσα συμφωνία θα παραμείνει σε ισχύ για μια αρχική περίοδο πέντε ετών. Τουλάχιστον ένα έτος πριν από τη λήξη της αρχικής αυτής περιόδου τα συμβαλλόμενα μέρη θα συνέλθουν για να συζητήσουν την ανανέωση της παρούσας συμφωνίας.

’ρθρο XIII

Τερματισμός

1. Κάθε συμβαλλόμενο μέρος μπορεί να θέσει τέρμα στην παρούσα συμφωνία οποτεδήποτε, μετά από γραπτή προειδοποίηση τριών μηνών στο άλλο συμβαλλόμενο μέρος.

2. Σε περίπτωση τερματισμού ή μη ανανέωσης της παρούσας συμφωνίας, οι διαχειριστικοί φορείς οφείλουν να ενημερώσουν όλους τους καταχωρισμένους συμμετέχοντες στο πρόγραμμα για τον τερματισμό του κοινού προγράμματος. Εξάλλου, οι διαχειριστικοί φορείς πρέπει να ενημερώσουν όλους τους καταχωρισμένους συμμετέχοντες στο πρόγραμμα ότι κάθε διαχειριστικός φορέας ενδέχεται να συνεχίσει τις δραστηριότητες επισήμανσης στα πλαίσια δύο χωριστών ανεξάρτητων προγραμμάτων. Στην περίπτωση αυτή, το πρόγραμμα επισήμανσης της Ευρωπαϊκής Κοινότητας δεν θα χρησιμοποιεί τα σήματα ENERGY STAR. Η Επιτροπή θα διασφαλίσει ότι η ίδια, τα κράτη μέλη της Ευρωπαϊκής Κοινότητας και οι καταχωρισμένοι συμμετέχοντες στο πρόγραμμα θα παύσουν να χρησιμοποιούν τα σήματα ENERGY STAR έως την ημερομηνία που θα συμφωνηθεί γραπτώς από τους διαχειριστικούς φορείς. Οι υποχρεώσεις που καθορίζονται στο παρόν άρθρο XIII (2) θα συνεχίσουν να ισχύουν και μετά τον τερματισμό της παρούσας συμφωνίας.

(τόπος) ................................, (ημέρα) ...... (μήνας) ....................... 1998.

Για τις Ηνωμένες Πολιτείες της Αμερικής:

.........................................

Ονοματεπώνυμο

Για την Ευρωπαϊκή Κοινότητα:

............................

Ονοματεπώνυμο

ΠΑΡΑΡΤΗΜΑ A

ENERGY STAR διεθνές λογότυπο

διεθνές λογότυπο: μαύρο ή λευκό

TGRAPH

διεθνές λογότυπο: έγχρωμο

TGRAPH

ΠΑΡΑΡΤΗΜΑ B

Κατευθυντήριες γραμμές για την ορθή χρήση της ονομασίας ENERGY STAR και του διεθνούς λογότυπου

Η ονομασία ENERGY STAR και ο διεθνής λογότυπος είναι σήματα της EPA των ΗΠΑ καταχωρισμένα στις ΗΠΑ. Συνεπώς, η ονομασία και ο λογότυπος μπορούν να χρησιμοποιούνται μόνο σύμφωνα με τις ακόλουθες κατευθυντήριες γραμμές και τα μνημόνια συμφωνίας ή το έντυπο καταχώρισης της Ευρωπαϊκής Επιτροπής υπογεγραμμένο από τους συμμετέχοντες στο πρόγραμμα επισήμανσης ENERGY STAR. Παρακαλούμε να γνωστοποιήσετε τις εν λόγω κατευθυντήριες γραμμές σε όσους θα αναλάβουν την προετοιμασία του υλικού ENERGY STAR για λογαριασμό σας.

Η EPA των ΗΠΑ (και η Ευρωπαϊκή Επιτροπή στο έδαφος των κρατών μελών της Ευρωπαϊκής Κοινότητας) επιβλέπει την ορθή χρήση της ονομασίας ENERGY STAR και του διεθνούς λογότυπου. Τούτο περιλαμβάνει την παρακολούθηση της χρήσης των σημάτων στην αγορά καθώς και την απευθείας επαφή με τους οργανισμούς που χρησιμοποιούν τα εν λόγω σήματα αντικανονικά ή χωρίς σχετική άδεια. Οι συνέπειες της κατάχρησης των σημάτων μπορεί να περιλαμβάνουν τον τερματισμό της συμμετοχής των συμμετεχόντων στο πρόγραμμα επισήμανσης ENERGY STAR καθώς και, όσον αφορά τα προϊόντα που εισάγονται στις ΗΠΑ αντικανονικά χρησιμοποιώντας τα εν λόγω σήματα, την ενδεχόμενη κατάσχεσή τους από την τελωνειακή υπηρεσία των ΗΠΑ.

1. ΕΙΣΑΓΩΓΗ

Η ονομασία ENERGY STAR μπορεί να χρησιμοποιείται για γενικούς εκπαιδευτικούς σκοπούς. Η ονομασία μπορεί να παρατίθεται κατά την περιγραφή του προγράμματος επισήμανσης ENERGY STAR, παραδείγματος χάριν σε ειδικό εκπαιδευτικό φυλλάδιο, σε ενημερωτικό δελτίο, σε ετήσια έκθεση ή σε οποιοδήποτε άλλο άρθρο που περιγράφει τις λεπτομέρειες του προγράμματος και τις σχετικές απαιτήσεις. (Βλ. μέρος II κατωτέρω για περισσότερες πληροφορίες).

Ο διεθνής λογότυπος μπορεί να χρησιμοποιείται ως επισήμανση προϊόντων για να προσδιορίζει συγκεκριμένα προϊόντα τα οποία πληρούν τις προϋποθέσεις που περιλαμβάνονται στα μνημόνια συμφωνίας ENERGY STAR ή στο έντυπο καταχώρισης της Ευρωπαϊκής Επιτροπής. (Βλ. μέρος III κατωτέρω για περισσότερες πληροφορίες).

2. ΓΕΝΙΚΗ ΕΚΠΑΙΔΕΥΤΙΚΗ ΧΡΗΣΗ ΤΗΣ ΟΝΟΜΑΣΙΑΣ ENERGY STAR

Οι συμμετέχοντες στο πρόγραμμα μπορούν να χρησιμοποιούν την ονομασία ENERGY STAR σε γενικό εκπαιδευτικό ή ενημερωτικό υλικό που αναφέρεται στο πρόγραμμα ENERGY STAR. Το εν λόγω υλικό περιλαμβάνει φυλλάδια, άρθρα σε ενημερωτικά δελτία, ετήσιες εκθέσεις κ.λπ.

3. ΧΡΗΣΗ ΤΟΥ ΔΙΕΘΝΟΥΣ ΛΟΓΟΤΥΠΟΥ ΑΠΟ ΣΥΜΜΕΤΕΧΟΝΤΕΣ ΣΤΟ ΠΡΟΓΡΑΜΜΑ ΓΙΑ ΤΗΝ ΕΠΙΣΗΜΑΝΣΗ ΠΡΟΪΟΝΤΩΝ

3.1. Εφαρμογή του διεθνούς λογότυπου σε προϊόντα

Ο διεθνής λογότυπος αποτελεί ένα σήμα πιστοποίησης και μπορεί να χρησιμοποιείται μόνο για την πιστοποίηση συγκεκριμένων προϊόντων τα οποία έχει αποφασισθεί ότι πληρούν τις προδιαγραφές του προγράμματος επισήμανσης ENERGY STAR. Όσον αφορά τα συγκεκριμένα αυτά προϊόντα, ο διεθνής λογότυπος μπορεί να χρησιμοποιείται απευθείας επί του προϊόντος ή σε υλικά που συνδέονται με το προϊόν, όπως η συσκευασία ή τα ενθέματα του προϊόντος. Για να διατηρηθεί η ακεραιότητα του διεθνούς λογότυπου καθώς και η αξιοπιστία των προγραμμάτων επισήμανσης ENERGY STAR, είναι απαραίτητη η τήρηση του βασικού αυτού κανόνα.

Κάθε συμμετέχων στο πρόγραμμα ENERGY STAR έχει υπογράψει ένα μνημόνιο συμφωνίας ή το έντυπο καταχώρισης της Ευρωπαϊκής Επιτροπής που τον καθιστά υπεύθυνο για την ορθή χρήση του διεθνούς λογότυπου. Τούτο περιλαμβάνει τη χρήση του διεθνούς λογότυπου τόσο από τον ίδιο όσο και από τους εξουσιοδοτημένους εκπροσώπους του, όπως π.χ. διαφημιστικά γραφεία, εμπορικοί αντιπρόσωποι κ.λπ. Συνεπώς, ο συμμετέχων στο πρόγραμμα πρέπει να εφοδιάζει με τις εν λόγω κατευθυντήριες γραμμές για τη χρήση του λογότυπου οποιονδήποτε θα προετοιμάζει υλικό για λογαριασμό του συμμετέχοντος στο πρόγραμμα.

3.2. Χρήση του διεθνούς λογότυπου σε διαφημίσεις προϊόντων

Κατά την προετοιμασία έντυπων διαφημίσεων ή φυλλαδίων ο διεθνής λογότυπος πρέπει να επιτίθεται ή να είναι σε άμεση γειτνίαση με το συμμορφούμενο προϊόν. Εάν στη διαφήμιση απεικονίζεται ένα μόνο προϊόν (και το προϊόν αυτό πληροί τις σχετικές προδιαγραφές) ο διεθνής λογότυπος μπορεί να τεθεί οπουδήποτε στη σελίδα. Αν όμως απεικονίζονται περισσότερα προϊόντα, ο διεθνής λογότυπος πρέπει να τίθεται μόνο δίπλα στα προϊόντα που πληρούν τις απαιτούμενες προδιαγραφές. Ο διεθνής λογότυπος δεν μπορεί να τεθεί στο κάτω μέρος ή στην πλευρά της διαφήμισης δίπλα σε άλλες γενικές εικόνες, εκτός εάν όλα τα προϊόντα που απεικονίζονται στην διαφήμιση πληρούν τις προδιαγραφές ENERGY STAR.

Εάν ο διεθνής λογότυπος χρησιμοποιείται σε μια γενική διαφήμιση για μια σειρά προϊόντων όπου μόνο ορισμένα μοντέλα πληρούν τις απαιτούμενες προδιαγραφές, ο συμμετέχων στο πρόγραμμα πρέπει να συμπεριλάβει σχετική επεξηγηματική σημείωση (π.χ. "Tο [όνομα του μοντέλου του προϊόντος] πληροί τις προδιαγραφές ENERGY STAR")* επίσης, ο συμμετέχων στο πρόγραμμα μπορεί να συμπεριλάβει επεξηγηματική σημείωση για καθένα από τα συμμορφούμενα μοντέλα (π.χ. να συμπεριλάβει μια ένδειξη "σύμφωνο με τις προδιαγραφές ENERGY STAR" σε ένα κατάλογο χαρακτηριστικών του προϊόντος).

Η μόνη περίπτωση κατά την οποία ένας συμμετέχων στο πρόγραμμα μπορεί να χρησιμοποιήσει το διεθνή λογότυπο χωρίς να αναφέρεται σε συγκεκριμένο προϊόν, είναι όταν ενημερώνει το κοινό για τη λειτουργία πιστοποίησης του σήματος. Παραδείγματος χάριν, ο συμμετέχων στο πρόγραμμα μπορεί να συμπεριλάβει μια δήλωση που θα αναφέρει "Αναζητήστε το (διεθνής λογότυπος) στα προϊόντα μας. Σημαίνει ότι το προϊόν είναι σύμφωνο με τις κατευθυντήριες γραμμές ENERGY STAR περί ενεργειακής απόδοσης". Εξάλλου, σε καμία περίπτωση η ονομασία ή ο λογότυπος δεν πρέπει να χρησιμοποιούνται κατά τρόπο που να υποδηλώνει ότι η EPA των ΗΠΑ και/ή η Ευρωπαϊκή Επιτροπή επιδοκιμάζουν την εταιρεία, τα προϊόντα ή τις υπηρεσίες της.

3.3. Δήλωση περί διεθνούς λογότυπου

Σύμφωνα με όλα τα μνημόνια συμφωνίας και το έντυπο καταχώρισης της Ευρωπαϊκής Επιτροπής, όταν ο διεθνής λογότυπος χρησιμοποιείται από έναν συμμετέχοντα στο πρόγραμμα πρέπει πάντα να συνοδεύεται από την ακόλουθη δήλωση: "Ως συμμετέχουσα στο πρόγραμμα ENERGY STAR, η (επωνυμία της εταιρείας σας) έκρινε ότι το προϊόν αυτό είναι σύμφωνο με τις κατευθυντήριες γραμμές ENERGY STAR περί ενεργειακής απόδοσης". Η εν λόγω δήλωση πρέπει να συνοδεύει το λογότυπο, αλλά δεν χρειάζεται να εμφανίζεται ακριβώς δίπλα του* η σχετική φράση μπορεί να τίθεται όπου βρίσκονται οι συνήθεις επεξηγηματικές πληροφορίες. Παραδείγματος χάριν:

- Έντυπες διαφημίσεις ή αφίσες: η εν λόγω δήλωση μπορεί να τίθεται με άλλες συνήθεις πληροφορίες περί εμπορικού σήματος και καταχώρισης στο κάτω μέρος της διαφήμισης όπου αναγνωρίζονται τα προϊόντα άλλων εταιρειών (π.χ. "Το προϊόν X αποτελεί καταχωρισμένο εμπορικό σήμα της εταιρείας Α* ως συμμετέχουσα στο πρόγραμμα ENERGY STAR, η εταιρεία Α έκρινε ότι το εν λόγω προϊόν είναι σύμφωνο με τις κατευθυντήριες γραμμές ENERGY STAR περί ενεργειακής απόδοσης").

- Στα φυλλάδια και τα εγχειρίδια, η σχετική φράση πρέπει να εμφανίζεται με την πρώτη παρουσίαση και/ή στο εμπρόσθιο τμήμα με την αναγνώριση άλλων εμπορικών σημάτων.

- Όταν ο λογότυπος τίθεται απευθείας επί του προϊόντος, ο συμμετέχων στο πρόγραμμα μπορεί να θέτει την εν λόγω δήλωση στις οδηγίες χρήσης ή στην ενδεικτική πλάκα.

- Όταν ο λογότυπος εμφανίζεται επί της συσκευασίας του προϊόντος, ο συμμετέχων στο πρόγραμμα δεν είναι υποχρεωμένος να συμπεριλάβει τη σχετική δήλωση πάνω στη συσκευασία: αντ? αυτού, ο συμμετέχων στο πρόγραμμα μπορεί να χρησιμοποιήσει την εν λόγω δήλωση στις οδηγίες χρήσης ή σε άλλο παρεμφερές υλικό πωλήσεων και εμπορίας.

- Εν γένει, οι τυπογραφικοί χαρακτήρες πρέπει να είναι ευδιάκριτοι, με ελάχιστο μέγεθος χαρακτήρων 2,5.

4. ΑΝΑΠΑΡΑΓΩΓΗ ΤΟΥ ΔΙΕΘΝΟΥΣ ΛΟΓΟΤΥΠΟΥ

Ο διεθνής λογότυπος διατίθεται έγχρωμος και ασπρόμαυρος σε δίσκο σε δύο γραφικά μορφότυπα: .EPS (Encapsulated PostScript) και .BMP (Bitmap). Τα αρχεία αυτά προορίζονται για το τμήμα γραφικών της υπηρεσίας καταναλωτών. Η έκδοση .EPS μπορεί να χρησιμοποιηθεί τόσο σε προσωπικό υπολογιστή όσο και σε υπολογιστές Mac (διατίθεται επίσης το μορφότυπο .TIF κατά παραγγελία).

Σύμφωνα με όλα τα μνημόνια συμφωνίας ENERGY STAR και το σχετικό έντυπο καταχώρισης, ο διεθνής λογότυπος δεν πρέπει να αλλοιωθεί, αποκοπεί ή χωρισθεί με οποιοδήποτε τρόπο. Πιο συγκεκριμένα:

- Το μέγεθος του λογότυπου μπορεί να μεταβληθεί, αλλά παρακαλείσθε να διατηρήσετε τις ίδιες αναλογίες.

- Τα χρώματα του τετράχρωμου λογότυπου πρέπει να αναπαραχθούν πιστά (τετραχρωμία).

- Tο τετράχρωμο λογότυπο μπορεί να αναπαραχθεί σε ασπρόμαυρη σκίαση.

- Tο απλοποιημένο περίγραμμα ή "γραφικό σχέδιο" του λογότυπου μπορεί να αναπαραχθεί ως εξής:

μαύρο ή λευκό σε χρωματικά στερεά*

μονόχρωμη έκδοση στο χρώμα της επιλογής σας*

δίχρωμη έκδοση, με χρώματα από την τετράχρωμη έκδοση, π.χ. μπλε και κίτρινο, πράσινο και μπλε, κίτρινο και μπλε.

5. ΚΑΤΑΧΩΡΙΣΜΕΝΟ ΣΗΜΑ

Όπως προαναφέρθηκε, η ονομασία ENERGY STAR και ο διεθνής λογότυπος είναι σήματα της EPA των ΗΠΑ καταχωρισμένα στις ΗΠΑ. Κατά τη χρήση της ονομασίας ENERGY STAR ή του διεθνούς λογότυπου στις ανακοινώσεις και στο υλικό εμπορίας, ο συμμετέχων στο πρόγραμμα πρέπει να κάνει τα εξής:

- Όταν αναφέρεται στο πρόγραμμα ENERGY STAR ή στους συμμετέχοντες σε αυτό, η ονομασία ENERGY STAR πρέπει πάντα να εκφράζεται με κεφαλαία γράμματα. Πρέπει επίσης να χρησιμοποιείται ένα ελαφρώς μεγαλύτερο μέγεθος χαρακτήρων για το πρώτο γράμμα κάθε λέξης, π.χ. δωδεκάρια για το E και το S, και δεκάρια για τα υπόλοιπα γράμματα - ENERGY STAR.

- Ο συμμετέχων στο πρόγραμμα πρέπει να επισημαίνει το γεγονός ότι τα σήματα είναι καταχωρισμένα περιλαμβάνοντας το σύμβολο της καταχώρισης (_) κάθε φορά που η ονομασία ENERGY STAR ή ο διεθνής λογότυπος εμφανίζεται στην αγορά των ΗΠΑ σε φυλλάδιο, διαφήμιση, αφίσα, συσκευασία προϊόντος κ.λπ. (δηλαδή ENERGY STAR _). (Παρακαλούμε να σημειώσετε ότι στο υλικό που εκδίδεται από την ΕΡΑ των ΗΠΑ, και όταν η φράση ENERGY STAR χρησιμοποιείται επανειλημμένως, όπως στις κατευθυντήριες γραμμές για τη χρήση του λογότυπου, το σύμβολο της καταχώρισης θα εμφανίζεται μόνο μια φορά για να μην αποσπά την προσοχή του αναγνώστη).

-ΚΑΙ-

Ο συμμετέχων στο πρόγραμμα μπορεί να χρησιμοποιεί στην αγορά των ΗΠΑ τη δήλωση καταχωρημένου σήματος "Το ENERGY STAR είναι ένα σήμα καταχωρισμένο στις ΗΠΑ". Όπως συμβαίνει με τη δήλωση περί διεθνούς λογότυπου, η δήλωση καταχωρισμένου σήματος μπορεί να τίθεται όπου βρίσκονται οι συνήθεις επεξηγηματικές πληροφορίες (π.χ. στο κάτω μέρος μιας διαφήμισης ή μιας αφίσας, στο κάτω μέρος της σχετικής σελίδας σε ένα εγχειρίδιο ή σε ένα φυλλάδιο, ή στη συσκευασία του προϊόντος).

6. ΑΛΛΟΙ ΛΟΓΟΤΥΠΟΙ ENERGY STAR (ΟΧΙ ΓΙΑ ΧΡΗΣΗ ΑΠΟ ΤΟΥΣ ΣΥΜΜΕΤΕΧΟΝΤΕΣ ΣΤΟ ΠΡΟΓΡΑΜΜΑ ΕΞΟΠΛΙΣΜΟΥ ΓΡΑΦΕΙΟΥ)

Ο διεθνής λογότυπος είναι ο μόνος λογότυπος που πρέπει να χρησιμοποιούν τα συμβαλλόμενα μέρη στα προϊόντα τους. Η εν λόγω έκδοση του λογότυπου δεν περιλαμβάνει οποιοδήποτε κείμενο ή ακρώνυμα. Παρακαλούμε καλέστε την EPA των ΗΠΑ (την Ευρωπαϊκή Επιτροπή στο έδαφος των κρατών μελών της Ευρωπαϊκής Κοινότητας) εάν επιθυμείτε να σας αποσταλεί ένα αντίτυπο του λογότυπου σε δισκέτα.

Είναι πιθανό να έχετε δει άλλες εκδόσεις του λογότυπου στην αγορά. Οι λογότυποι αυτοί είτε είναι απηρχαιωμένοι είτε χρησιμοποιούνται σε άλλα προγράμματα ENERGY STAR των ΗΠΑ. Παρακαλούμε ΜΗΝ χρησιμοποιείτε τους ακόλουθους λογότυπους.

ΑΠΗΡΧΑΙΩΜΕΝΟΣ ΛΟΓΟΤΥΠΟΣ

ΛΟΓΟΤΥΠΟΣ ΓΙΑ ΧΡΗΣΗ ΑΠΟ

ΣΥΜΜΕΤΕΧΟΝΤΕΣ ΣΕ ΑΛΛΑ

ΠΡΟΓΡΑΜΜΑΤΑ (ΘΕΡΜΑΝΣΗ-

ΑΕΡΙΣΜΟΣ-ΚΛΙΜΑΤΙΣΜΟΣ,

ΚΑΤΟΙΚΙΕΣ Κ.ΛΠ.)

TGRAPH

TGRAPH

7. ΠΡΟΣΘΕΤΕΣ ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΗ ΧΡΗΣΗ ΤΟΥ ΛΟΓΟΤΥΠΟΥ

Ανοικτή τηλεφωνική γραμμή ENERGY STAR

Στις ΗΠΑ καλέστε ατελώς τον αριθμό: 1-888-STAR-YES (1-888-782-7937)

Εκτός των ΗΠΑ καλέστε: 202 775-6650

Φαξ : 202 775-6680

EΥΡΩΠΑΪΚΗ ΕΠΙΤΡΟΠΗ

Γενική Διεύθυνση XVII

Τηλέφωνο: + 32 2 295 22 04

Φαξ: + 32 2 296 42 54

ΠΑΡΑΡΤΗΜΑ Γ

1. ΠΡΟΔΙΑΓΡΑΦΕΣ ΠΡΟΣΩΠΙΚΟΥ ΥΠΟΛΟΓΙΣΤΗ ΚΑΙ ΟΘΟΝΗΣ

1.1. Ορισμοί

1.1.1. Υπολογιστής: Μία επιτραπέζια, κατακόρυφης διάταξης, ή μικρότερη μονάδα ενός χρήστη, συμπεριλαμβανομένων επιτραπέζιων υπολογιστών υψηλής ποιότητας, προσωπικών υπολογιστών, σταθμών εργασίας, επιτραπέζιων υπολογιστών δικτύου, διατάξεων ελέγχου τερματικού τύπου Χ και τερματικά προσωπικών υπολογιστών στο σημείο της λιανικής πώλησης. Για να πληροί τις προδιαγραφές, η μονάδα πρέπει να μπορεί να ενεργοποιείται από μία εντοιχισμένη πρίζα, χωρίς αυτό να αποκλείει τη χρήση συσσωρευτών. Ο ορισμός αυτός προορίζεται κατά βάση να καλύψει υπολογιστές που πωλούνται για να χρησιμοποιηθούν σε επιχειρήσεις ή ιδιωτικές κατοικίες.

1.1.2. Οθόνη: Καθοδικός σωλήνας (CRT), οθόνη υγρών κρυστάλλων (LCD) ή άλλη οθόνη μαζί με τον συναφή ηλεκτρονικό εξοπλισμό. Μία οθόνη μπορεί να πωλείται ξεχωριστά ή να περιλαμβάνεται στη διάταξη του υπολογιστή. Ο ορισμός αυτός αποσκοπεί κατ?αρχάς να καλύψει τυποποιημένες οθόνες που έχουν σχεδιαστεί για χρήση με προσωπικούς υπολογιστές. Ωστόσο, στα πλαίσια των προδιαγραφών αυτών, μπορούν να θεωρηθούν ως οθόνες και τα ακόλουθα: τερματικά μεγάλων υπολογιστών (τα οποία ορισμένες φορές αποκαλούνται τερματικά "αποτύπωσης"), τερματικά με μια ορισμένη υπολογιστική ικανότητα που έχουν σχεδιαστεί για χρήση σε ένα περιβάλλον πελατών/εξυπηρετητών (τα οποία ορισμένες φορές αποκαλούνται "έξυπνα" τερματικά), μεμονωμένες οθόνες για συσκευές αυτόματων συναλλαγών (ATM) και τερματικά προσωπικού υπολογιστή σε σημεία λιανικής πώλησης.

1.1.3. Ολοκληρωμένο σύστημα υπολογιστή: Συστήματα στα οποία ο υπολογιστής και η οθόνη συνδυάζονται σε μία ενιαία μονάδα. Τα συστήματα αυτού του είδους ανταποκρίνονται στα ακόλουθα κριτήρια: η οθόνη συμπεριλαμβάνεται στη διάταξη του υπολογιστή* δεν είναι δυνατό να μετρηθεί ξεχωριστά η κατανάλωση ρεύματος για καθεμία από τις δύο συσκευές* το σύστημα συνδέεται με εντοιχισμένη έξοδο μέσω ενός καλωδίου.

1.2. Επιλεξιμότητα προϊόντων για το λογότυπο EPA Energy Star

1.2.1. Τεχνικές προδιαγραφές

A. Οθόνες:

Μία οθόνη η οποία πληροί τις προδιαγραφές του λογότυπου Energy Star(_) πρέπει να είναι ικανή να εισέρχεται αυτομάτως και δύο φορές διαδοχικά στη λειτουργία χαμηλής κατανάλωσης. Στην πρώτη λειτουργία χαμηλής κατανάλωσης, την κατάσταση "νάρκης" (παρόμοια με την ένδειξη διαχείρισης ισχύος οθόνης (DPMS), κατάσταση "αναστολής"), η οθόνη καταναλώνει 15 watt ή λιγότερο μετά από μία περίοδο αδράνειας. Σε περίπτωση που η οθόνη συνεχίζει να παραμένει αδρανής, με εντολή του μικροϋπολογιστή, περιέρχεται σε μία δεύτερη λειτουργία χαμηλής κατανάλωσης, την κατάσταση "βαθιάς νάρκης" (παρόμοια με τη λειτουργία "Off" στην DPMS). Ευρισκόμενος σε αυτή τη δεύτερη λειτουργία χαμηλής κατανάλωσης, ένας υπολογιστής που ανταποκρίνεται στις προδιαγραφές του λογότυπου Energy Star(_) καταναλώνει 8 watt ηλεκτρικού ρεύματος ή ακόμη λιγότερο. Οθόνες οι οποίες έχουν τη δυνατότητα να μεταβαίνουν αυτομάτως από την κατάσταση πλήρους λειτουργίας στην κατάσταση χαμηλής κατανάλωσης 8 watt ή ακόμη λιγότερο, θεωρείται ότι καλύπτουν τις προαναφερθείσες προδιαγραφές.

Με την επανάληψη των δραστηριοτήτων του χρήστη (π.χ., κίνηση του ποντικιού ή χρήση του πληκτρολογίου), η οθόνη θα επανέρχεται αυτομάτως σε κατάσταση πλήρους λειτουργίας. Σε περίπτωση που, για να περιέλθει η οθόνη στις καταστάσεις χαμηλής κατανάλωσης, χρειάζεται οποιοδήποτε λογισμικό, αυτό θα αποστέλλεται μαζί με την οθόνη.

B. Υπολογιστές:

Ένας υπολογιστής Energy Star ανταποκρίνεται στα ακόλουθα κριτήρια:

i Κατανάλωση ρεύματος Ένας υπολογιστής το τροφοδοτικό του οποίου έχει μια μέγιστη συνεχή ισχύ εξόδου χαμηλότερη ή ίση των 200 watt ( 200W) περιέρχεται αυτομάτως σε κατάσταση "νάρκης", κατά την οποία δεν καταναλώνει περισσότερο από το 15% της μέγιστης συνεχούς ισχύος εξόδου, μετά από μια ορισμένη περίοδο αδράνειας. Η μέγιστη συνεχής ισχύς εξόδου ενός τροφοδοτικού είναι το μέγεθος που ορίζεται από ένα εθνικά αναγνωρισμένο εργαστήριο δοκιμών (NRTL), όπως είναι τα Underwriters' Laboratories (UL) στις Ηνωμένες Πολιτείες, ή από ένα διαπιστευμένο Ευρωπαϊκό εργαστήριο για προϊόντα αποδεκτά από την Ευρωπαϊκή Επιτροπή. Υποδοχές τοποθετημένες στο σύστημα για τη σύνδεση περιφερειακών συσκευών που δεν επιβαρύνουν το σύστημα τροφοδοσίας δεν λαμβάνονται υπόψη στον υπολογισμό των watt. Αντιθέτως, στον υπολογισμό των watt συμπεριλαμβάνονται εξαεριστήρες καθώς και άλλες συσκευές που είναι απαραίτητες για τη λειτουργία της μονάδας.

Για τη διευκόλυνση των χρηστών, ένας υπολογιστής που έχει τεθεί σε λειτουργία χαμηλής κατανάλωσης "αφυπνίζεται" αυτομάτως (δηλαδή επανέρχεται στην κανονική κατανάλωση ή σε λειτουργική ετοιμότητα) με την επανάληψη της δραστηριότητας του συστήματος ή κατόπιν εξωτερικού ερεθίσματος (π.χ. κίνηση του ποντικιού, χρήση του πληκτρολογίου, πληκτρολόγηση συνθηματικού, διακοπές του διαποδιαμορφωτή κλπ.). Όταν το σύστημα έχει αφυπνιστεί, επαναφέρει αυτομάτως το χρήστη στην ίδια κατάσταση στην οποία βρισκόταν πριν από την ενεργοποίηση της κατάστασης "νάρκης", δηλαδή όλα τα αρχεία και τα λογισμικά που ήταν ενεργοποιημένα τη στιγμή που ο υπολογιστής τέθηκε σε κατάσταση νάρκης επανέρχονται στην οθόνη κάτω από τις ίδιες συνθήκες. Σε περίπτωση που απαιτείται κωδικός ασφαλείας ή σύνθημα, ο υπολογιστής θα μπορεί να επανέρχεται στην προηγούμενη κατάστασή του αφού ο χρήστης πληκτρολογήσει τον κωδικό ασφαλείας ή το σύνθημα. Οι υπολογιστές που διατηρούν πάντοτε ένα επίπεδο κατανάλωσης μικρότερο ή ίσο των 30 watt θεωρείται επίσης ότι πληρούν τις προδιαγραφές.

Προκειμένου να διασφαλιστεί ότι όσο γίνεται περισσότεροι χρήστες θα μπορέσουν να επωφεληθούν από τη χαμηλή κατανάλωση στην κατάσταση "νάρκης", οι κατασκευαστές θα αποστέλλουν τους υπολογιστές τους με ενεργοποιημένη τη λειτουργία διαχείρισης ισχύος. Ο προκαθορισμένος χρόνος θα κυμαίνεται μεταξύ 15 και 30 λεπτών για τους υπολογιστές το τροφοδοτικό των οποίων έχει μια μέγιστη συνεχή ισχύ εξόδου χαμηλότερη ή ίση των 200 watt. Για υπολογιστές το τροφοδοτικό των οποίων έχει μια μέγιστη συνεχή ισχύ μεγαλύτερη των 200 watt, ο αντίστοιχος χρόνος θα προκαθορίζεται μεταξύ 15 και 60 λεπτών. Ο χρήστης θα έχει τη δυνατότητα να αλλάζει τους χρόνους ή να απενεργοποιεί τη λειτουργία χαμηλής κατανάλωσης.

ii Λειτουργικά συστήματα Η ενεργοποίηση της λειτουργίας χαμηλής κατανάλωσης ενός υπολογιστού εξαρτάται από την εγκατάσταση και τη χρήση ενός συγκεκριμένου λειτουργικού συστήματος, π.χ. DOS, Windows, OS/2, Unix, System 7. Σε περίπτωση που ένας υπολογιστής αποστέλλεται από τον κατασκευαστή με προεγκατεστημένο ένα ή περισσότερα λειτουργικά συστήματα, ο υπολογιστής θα μπορεί να εισέρχεται στη λειτουργία χαμηλής κατανάλωσης και να επανέρχεται από αυτή, όταν είναι ενεργοποιημένο ένα από αυτά τα λειτουργικά συστήματα. [6] Εάν ο υπολογιστής δεν αποστέλλεται με λογισμικό λειτουργικού συστήματος, ο κατασκευαστής θα διευκρινίζει σαφώς ποια λογισμικά θα τον καταστήσουν συμβατό με τις προδιαγραφές Energy Star. Ο κατασκευαστής αναφέρει τις πληροφορίες αυτές στις οδηγίες χρήσεως και στας δελτία δεδομένων. Το περιεχόμενο φυλλαδίων και διαφημίσεων θα είναι τέτοιο, ώστε να αποφεύγονται οι παρερμηνείες. Επιπροσθέτως, εάν για την ενεργοποίηση και τη διακοπή της κατάστασης "νάρκης" χρειάζονται οποιοδήποτε λογισμικό, οδηγοί συσκευών ή βοηθητικά προγράμματα, όλα αυτά θα πρέπει να είναι εγκατεστημένα στον υπολογιστή.

[6] Σε περίπτωση που ένα συγκεκριμένο προϊόν, το οποίο θεωρείται επιλέξιμο για το λογότυπο Energy Star επειδή πληροί τις ανωτέρω προδιαγραφές, πωλείται με ένα λειτουργικό σύστημα το οποίο δεν επιτρέπει την ενεργοποίηση της κατάστασης νάρκης, ο κατασκευαστής υποχρεούται να δηλώνει σαφώς τον περιορισμό αυτό στα εγχειρίδια του προϊόντος. Για παράδειγμα, εάν ένας υπολογιστής ο οποίος αποστέλλεται συνήθως με τα προγράμματα DOS/Windows, αποσταλεί με λογισμικό UNIX, οι κατασκευαστές που συμμετέχουν στο πρόγραμμα θα πρέπει να συμπεριλαμβάνουν στις οδηγίες χρήσεως και στα φύλλα δεδομένων μία δήλωση όπως: "Ο υπολογιστής αυτός πληροί τις προδιαγραφές Energy Star όταν χρησιμοποιείται με λογισμικό DOS και Windows, όχι όμως με λογισμικό UNIX." Σε φυλλάδια ή διαφημίσεις που αφορούν αυτό το είδος μοντέλων, οι κατασκευαστές που συμμετέχουν στο πρόγραμμα θα αποφεύγουν να χρησιμοποιούν δηλώσεις οι οποίες είναι παραπλανητικές ή εσφαλμένες.

iii Έλεγχος οθόνης Ο υπολογιστής περιέχει έναν ή περισσότερους μηχανισμούς με τους οποίους μπορεί να ενεργοποιεί τις λειτουργίες χαμηλής κατανάλωσης μιας οθόνης που πληροί τις προδιαγραφές Energy Star(_). Οι κατασκευαστές που συμμετέχουν στο πρόγραμμα διευκρινίζουν στα έγγραφα που συνοδεύουν το προϊόν τον τρόπο με τον οποίο ο υπολογιστής τους μπορεί να ελέγχει οθόνες που πληρούν τις προδιαγραφές Energy Star(_) καθώς και οποιεσδήποτε ειδικές συνθήκες που πρέπει να πληρούνται για να ενεργοποιηθεί το σύστημα διαχείρισης ισχύος της οθόνης.

Προκειμένου να αυξηθεί η πιθανότητα ότι ο τελικός χρήστης θα χρησιμοποιήσει τις λειτουργίες χαμηλής κατανάλωσης της οθόνης, οι κατασκευαστές που συμμετέχουν στο πρόγραμμα θα αποστέλλουν τον υπολογιστή με ενεργοποιημένο το σύστημα διαχείρισης ισχύος της οθόνης. Επίσης, θα ρυθμίζουν τον προκαθορισμένο χρόνο στον οποίο ο υπολογιστής θα ενεργοποιήσει το σύστημα για να περιέλθει η οθόνη για πρώτη φορά σε λειτουργία χαμηλής κατανάλωσης σε ένα διάστημα μεταξύ 15 και 30 λεπτών, κατά τη διάρκεια των οποίων η συσκευή παραμένει αδρανής. Επίσης, οι συμμετέχοντες στο πρόγραμμα θα ρυθμίζουν τον προκαθορισμένο χρόνο για την ενεργοποίηση του επόμενου επιπέδου διαχείρισης ισχύος κατά τέτοιο τρόπο, ώστε η οθόνη να περιέρχεται σε κατάσταση "βαθιάς νάρκης" μετά από 70 λεπτά αδράνειας. (Το σύνολο των προκαθορισμένων διαστημάτων που ισχύουν και για τις δύο λειτουργίες χαμηλής κατανάλωσης δεν θα υπερβαίνει τα 70 λεπτά. Για παράδειγμα, μία οθόνη θα περιέρχεται σε κατάσταση νάρκης μετά από 30 λεπτά αδράνειας. Εάν παραμένει αδρανής για άλλα 40 λεπτά, η οθόνη θα περιέρχεται στο δεύτερο επίπεδο λειτουργίας, δηλαδή σε κατάσταση "βαθιάς νάρκης"). Ο χρήστης θα μπορεί να τροποποιεί τις χρονορυθμίσεις ή να απενεργοποιεί τις λειτουργίες χαμηλής κατανάλωσης για τον έλεγχο της οθόνης.

Η προϋπόθεση ελέγχου της οθόνης δεν ισχύει για τα ολοκληρωμένα συστήματα υπολογιστών. Ωστόσο, συστήματα ολοκληρωμένων υπολογιστών που διατίθενται και πωλούνται ως τμήμα συστήματος σύνδεσης θα έχουν τη δυνατότητα να ελέγχουν αυτομάτως την κατανάλωση μιας εξωτερικής οθόνης.

iv Συμβατότητα δικτύου Πολλοί υπολογιστές αγοράζονται για να χρησιμοποιηθούν σε ένα δίκτυο. Συνεπώς, προτιμάται η λειτουργία διαχείρισης της ισχύος ενός υπολογιστή που πληροί τις προδιαγραφές Energy Star να σχεδιάζεται με τέτοιο τρόπο, ώστε να διασφαλίζεται ότι, όταν χρησιμοποιείται σύμφωνα με τις οδηγίες του κατασκευαστή, δεν θα αποσυνδέεται ακούσια από το δίκτυο ενώ ευρίσκεται στη λειτουργία χαμηλής κατανάλωσης. Για να περιοριστούν τα προβλήματα που ενδέχεται να αντιμετωπίσουν οι χρήστες, οι συμμετέχοντες στο πρόγραμμα θα επιχειρήσουν να προσφέρουν γενικές οδηγίες και πληροφορίες στους καταναλωτές σχετικά με την αποτελεσματική χρήση των υπολογιστών Energy Star σε δίκτυα. Για παράδειγμα, ένας κατασκευαστής που συμμετέχει στο πρόγραμμα θα μπορούσε να συμπεριλάβει στη βιβλιογραφία που συνοδεύει το προϊόν του δηλώσεις σχετικά με περιβάλλοντα και κάρτες δικτύου που επιτρέπουν τη λειτουργία χαμηλής κατανάλωσης των υπολογιστών. Σε περίπτωση που ένα μοντέλο υπολογιστή Energy Star δεν έχει σχεδιαστεί ή δεν προορίζεται για χρήση σε δίκτυο, οι συμμετέχοντες στο πρόγραμμα θα το διευκρινίζουν αυτό στις οδηγίες χρήσεως και στα δελτία δεδομένων. Το περιεχόμενο διαφημίσεων και φυλλαδίων θα είναι διατυπωμένο με τέτοιο τρόπο ώστε να αποφεύγονται οι παρερμηνείες.

C. Ολοκληρωμένα συστήματα υπολογιστών

Ένα ολοκληρωμένο σύστημα πρέπει να περιέρχεται αυτομάτως σε λειτουργία χαμηλής κατανάλωσης όχι περισσοτέρων από 60 watt μετά από μία ορισμένη περίοδο αδράνειας. Οι συμμετέχοντες στο πρόγραμμα αποστέλλουν το ολοκληρωμένο σύστημα με το σύστημα διαχείρισης ισχύος ενεργοποιημένο και τον προκαθορισμένο χρόνο ρυθμισμένο σε ένα διάστημα μεταξύ 15 και 30 λεπτών. Ο χρήστης θα έχει τη δυνατότητα να τροποποιεί ή να απενεργοποιεί τις χρονορυθμίσεις. Ολοκληρωμένα συστήματα τα οποία διατηρούν πάντα ένα επίπεδο κατανάλωσης ισχύος χαμηλότερο ή ίσο των 60 watt θεωρείται επίσης ότι πληρούν τις προδιαγραφές. Επίσης, θα πληρούνται όλα τα κριτήρια που προαναφέρθηκαν για τους υπολογιστές, εκτός από τα όσα αναφέρονται στο τμήμα για τον έλεγχο οθόνης.

2. ΠΡΟΔΙΑΓΡΑΦΕΣ ΕΚΤΥΠΩΤΗ ΚΑΙ ΣΥΣΚΕΥΗΣ ΦΑΞ

2.1. Ορισμοί

2.1.1. Εκτυπωτής: Εξοπλισμός απεικόνισης κατασκευασμένος ως τυποποιημένο πρότυπο που παράγει φωτοαντίγραφα και είναι σε θέση να λαμβάνει πληροφορίες από υπολογιστές ενός χρήστη ή από δίκτυα. Επιπροσθέτως, η μονάδα πρέπει να μπορεί να τροφοδοτείται από εντοιχισμένη έξοδο. Ο ορισμός αυτός προορίζεται για να καλύψει προϊόντα τα οποία διαφημίζονται και πωλούνται ως εκτυπωτές.

2.1.2. Συσκευή φαξ: Εξοπλισμός απεικόνισης που κατασκευάζεται ως τυποποιημένο πρότυπο που παράγει φωτοαντίγραφα, η κύρια λειτουργία του οποίου είναι η αποστολή και η παραλαβή πληροφοριών. Οι συσκευές φαξ που χρησιμοποιούν τυποποιημένο χαρτί καλύπτονται από τις προδιαγραφές αυτές (π.χ. εκτυπωτές εκτόξευσης μελάνης/φυσαλίδας, λέηζερ/LED και θερμικής μεταγωγής). Η μονάδα πρέπει να μπορεί να τροφοδοτείται από εντοιχισμένη έξοδο. Ο ορισμός αυτός προορίζεται να καλύψει προϊόντα τα οποία διαφημίζονται και πωλούνται ως συσκευές φαξ.

2.1.3. Συνδυασμός εκτυπωτή/συσκευής φαξ: Εξοπλισμός απεικόνισης που κατασκευάζεται ως τυποποιημένο πρότυπο το οποίο χρησιμεύει ως ολοκληρωμένος εκτυπωτής και συσκευή φαξ, όπως οι έννοιες αυτές καθορίστηκαν προηγουμένως. Ο ορισμός αυτός προορίζεται να καλύψει προϊόντα τα οποία διατίθενται και πωλούνται ως συνδυασμοί εκτυπωτή/συσκευής φαξ.

2.2. Επιλεξιμότητα προϊόντος για το λογότυπο Energy Star

2.2.1. Τεχνικές προδιαγραφές

Για τις προδιαγραφές αυτές, οι έγχρωμοι εκτυπωτές χαμηλού κόστους, όπως οι έγχρωμοι εκτυπωτές εκτόξευσης μελάνης και οι έγχρωμοι εκτυπωτές κουκίδων, θα κατατάσσονται με βάση την ταχύτητα εκτύπωσης. Οι έγχρωμοι εκτυπωτές υψηλών προδιαγραφών, συμπεριλαμβανομένων των εκτυπωτών λέηζερ, των θερμικών εκτυπωτών παραφίνης ή των εκτυπωτών θερμικής μεταγωγής, θα καλύπτουν το όριο των 45 watt σε λειτουργία χαμηλής κατανάλωσης.

Πίνακας 1.

3. TTTABLE

3. ΠΡΟΔΙΑΓΡΑΦΕΣ ΦΩΤΟΑΝΤΙΓΡΑΦΙΚΩΝ ΣΥΣΚΕΥΩΝ

3.1. Ορισμοί

3.1.1. Φωτοαντιγραφική συσκευή: Εμπορική συσκευή αναπαραγωγικής απεικόνισης, η αποκλειστική λειτουργία της οποίας είναι η παραγωγή αντιγράφων ενός γραφικού πρωτοτύπου. Μία φωτοαντιγραφική συσκευή πρέπει να διαθέτει ένα σύστημα ενδείξεων, ένα σύστημα απεικόνισης και μία διάταξη χειρισμού χαρτιού. Οι προδιαγραφές αυτές καλύπτουν όλες τις τεχνολογίες παραγωγής ασπρόμαυρων φωτοαντιγράφων σε συνηθισμένο χαρτί, αν και αυτό που επιδιώκεται είναι η επικέντρωση σε τυποποιημένες φωτοαντιγραφικές συσκευές ευρείας χρήσης, όπως τα ελαφρά φωτοαντιγραφικά φακού. Οι προδιαγραφές που αναφέρονται κατωτέρω ισχύουν για συσκευές που έχουν σχεδιαστεί για χαρτί μεγέθους επιστολής (ή Α4). Φωτοαντιγραφικές συσκευές μεγάλου μορφoτύπου, που έχουν σχεδιαστεί να μπορούν να λειτουργούν με χαρτί διαστάσεων 17 x 22 ιντσών (ή Α2), ή ακόμη μεγαλύτερο, μπορούν να θεωρηθούν επιλέξιμες για το πρόγραμμα, εφόσον πληρούν τις προδιαγραφές που ισχύουν για τις φωτοαντιγραφικές συσκευές χαμηλής ταχύτητας.

3.1.2. Βασική μονάδα: Για μια δεδομένη ταχύτητα κινητήρα, η βασική μονάδα ορίζεται ως η πιο στοιχειώδης μορφή μιας φωτοαντιγραφικής συσκευής η οποία πωλείται ως πλήρως λειτουργική μονάδα. Η βασική μονάδα σχεδιάζεται και αποστέλλεται σε ένα κομμάτι και δεν συμπεριλαμβάνει οποιαδήποτε εξωτερικά εξαρτήματα που καταναλώνουν ισχύ και μπορούν να πουληθούν ξεχωριστά.

3.1.3. Εξαρτήματα: Πρόσθετος εξοπλισμός, ο οποίος δεν είναι απαραίτητος για την κανονική λειτουργία της βασικής μονάδας, αλλά ο οποίος μπορεί να προστεθεί πριν ή μετά την αποστολή, προκειμένου να βελτιωθούν ή να τροποποιηθούν οι επιδόσεις της φωτοαντιγραφικής συσκευής. Ένα εξάρτημα μπορεί να πωλείται ιδιαιτέρως με τον αριθμό του μοντέλου στο οποίο αντιστοιχεί, ή μαζί με μία βασική μονάδα ως τμήμα ενός πακέτου ή της διάταξης μιας φωτοαντιγραφικής συσκευής. Ορισμένα παραδείγματα εξαρτημάτων είναι οι μηχανές διαλογής, τροφοδοτικά χαρτιού μεγάλης δυναμικότητας κλπ. Υποτίθεται ότι η προσθήκη ενός εξαρτήματος, ανεξάρτητα από την ισχύ που καταναλώνει, δεν θα αυξάνει σημαντικά (δηλαδή περισσότερο από 10%) την κατανάλωση της βασικής μονάδας σε απενεργοποιημένη θέση. Οποιοδήποτε εξάρτημα δεν πρέπει να παρεμποδίζει την κανονική λειτουργία αυτόματης απενεργοποίησης και χαμηλής κατανάλωσης.

3.1.4. Μοντέλο φωτοαντιγραφικής συσκευής: Για τις παρούσες προδιαγραφές, ένα μοντέλο φωτοαντιγραφικής συσκευής ορίζεται ως μια βασική μονάδα και ένα ή περισσότερα συγκεκριμένα εξαρτήματα που διαφημίζονται και πωλούνται στους καταναλωτές υπό έναν αριθμό μοντέλου. ´Οταν διαφημίζεται και πωλείται στους καταναλωτές χωρίς πρόσθετα εξαρτήματα, μία βασική μονάδα θεωρείται ως μοντέλο φωτοαντιγραφικής συσκευής.

3.1.5. Λειτουργία χαμηλής κατανάλωσης: Για τις παρούσες προδιαγραφές, η λειτουργία χαμηλής κατανάλωσης είναι η κατάσταση της χαμηλότερης δυνατής κατανάλωσης ισχύος στην οποία μπορεί να περιέλθει αυτομάτως η φωτοαντιγραφική συσκευή μέσα σε μία ορισμένη περίοδο αδράνειας, χωρίς να απενεργοποιείται πλήρως. Η συσκευή περιέρχεται στην κατάσταση αυτή μέσα σε ένα χρονικό διάστημα από τότε που έγινε το τελευταίο αντίγραφο. Για τον καθορισμό της κατανάλωσης ισχύος στην κατάσταση χαμηλής κατανάλωσης, η επιχείρηση μπορεί να επιλέξει να μετρήσει τη χαμηλότερη δυνατή κατανάλωση ή είτε την οικονομική λειτουργία ή την κατανάλωση σε κατάσταση ετοιμότητας.

3.1.6. Οικονομική λειτουργία: Η κατάσταση η οποία υφίσταται όταν η συσκευή δεν παράγει αντίγραφα, αφού προηγουμένως έχει περιέλθει σε κατάσταση λειτουργίας, αλλά καταναλώνει λιγότερη ισχύ απ? ότι όταν βρίσκεται σε κατάσταση ετοιμότητας. Όταν η φωτοαντιγραφική συσκευή ευρίσκεται σε αυτή την κατάσταση, ενδέχεται να χρειαστεί να περάσει λίγος χρόνος έως ότου να είναι σε θέση να παράγει το επόμενο αντίγραφο.

3.1.7. Κατάσταση ετοιμότητας: Η κατάσταση η οποία υφίσταται όταν η συσκευή δεν παράγει αντίγραφα, έχει περιέλθει σε κατάσταση λειτουργίας και είναι έτοιμη να παράγει αντίγραφο, χωρίς όμως να έχει περιέλθει ακόμη στην κατάσταση οικονομικής λειτουργίας. Όταν η φωτοαντιγραφική συσκευή βρίσκεται σ?αυτή την κατάσταση, θα είναι αμέσως έτοιμη να παράγει το επόμενο αντίγραφο.

3.1.8. Επιλογή αυτόματης απενεργοποίησης: Για τις παρούσες προδιαγραφές, η επιλογή αυτόματης απενεργοποίησης ορίζεται ως η ικανότητα της φωτοαντιγραφικής συσκευής να απενεργοποιείται αυτομάτως εντός ενός καθορισμένου διαστήματος μετά την παραγωγή του τελευταίου αντιγράφου. Η συσκευή θα απενεργοποιείται αυτομάτως όταν έχει ενεργοποιηθεί αυτή η επιλογή.

3.1.9. Θέση εκτός λειτουργίας: Για τις παρούσες προδιαγραφές, η θέση εκτός λειτουργίας ορίζεται ως η κατάσταση η οποία υφίσταται όταν η συσκευή είναι συνδεδεμένη με μια κατάλληλη πηγή ρεύματος και έχει απενεργοποιηθεί πριν από λίγο διάστημα μέσω της επιλογής αυτόματης απενεργοποίησης [7]. Όταν μετράται η ισχύς σ?αυτή τη λειτουργία, μπορεί να εξαιρείται ο εξοπλισμός ελέγχου για εξυπηρέτηση εξ αποστάσεως.

[7] Το τμήμα B1 των προδιαγραφών περιλαμβάνει όρια μέγιστης κατανάλωσης στη θέση εκτός λειτουργίας. Αναμένεται ότι οι περισσότερες επιχειρήσεις θα ανταποκριθούν σ?αυτούς τους στόχους που αφορούν την κατανάλωση στη θέση εκτός λειτουργίας ενσωματώνοντας μία επιλογή αυτόματης απενεργοποίησης στη φωτοαντιγραφική συσκευή. Ωστόσο, σύμφωνα με τις παρούσες προδιαγραφές, είναι δυνατό και επιτρέπεται σε έναν κατασκευαστή να προτιμήσει τη λειτουργία χαμηλής κατανάλωσης αντί της επιλογής αυτόματης απενεργοποίησης, εάν η κατανάλωση ισχύος στη λειτουργία χαμηλής κατανάλωσης είναι ίση ή μικρότερη από τα όρια που έχουν τεθεί για την κατανάλωση σε κατάσταση απενεργοποίησης και τα οποία περιλαμβάνονται στις παρούσες προδιαγραφές (για περισσότερες πληροφορίες σχετικά με το θέμα αυτό βλέπε τις οδηγίες για τον έλεγχο φωτοαντιγραφικών συσκευών).

3.1.10. Κατάσταση σύνδεσης με το ρεύμα: Η κατάσταση η οποία υφίσταται όταν η συσκευή είναι συνδεδεμένη με μια κατάλληλη πηγή ρεύματος χωρίς να είναι ενεργοποιημένη. Για να ενεργοποιηθεί η φωτοαντιγραφική συσκευή, ο χρήστης πρέπει να τη θέσει σε λειτουργία με το διακόπτη on/off.

3.1.11. Προκαθορισμένοι χρόνοι: Το χρονικό διάστημα που καθορίζεται από την επιχείρηση που συμμετέχει στο πρόγραμμα πριν από την αποστολή, με το οποίο ρυθμίζεται η στιγμή που η φωτοαντιγραφική συσκευή θα περιέλθει στις διάφορες καταστάσεις λειτουργίας, δηλαδή στη λειτουργία χαμηλής κατανάλωσης, στη θέση εκτός λειτουργίας, κλπ. Οι χρόνοι που έχουν προκαθοριστεί, τόσο για τη θέση εκτός λειτουργίας όσο και για τη λειτουργία χαμηλής κατανάλωσης, θα υπολογίζονται από τη στιγμή που έγινε το τελευταίο αντίγραφο.

3.1.12. Χρόνος επαναφοράς: Το διάστημα που χρειάζεται για να επανέλθει η φωτοαντιγραφική συσκευή από τη λειτουργία χαμηλής κατανάλωσης στην κατάσταση ετοιμότητας.

3.1.13. Λειτουργία αυτόματης αναπαραγωγής δύο όψεων: Η λειτουργία κατά την οποία η συσκευή τοποθετεί αυτομάτως εικόνες και στις δύο πλευρές ενός φύλλου αντιγραφής, με την αυτόματη αποστολή του φύλλου αντιγραφής και του γραφικού πρωτοτύπου στη φωτοαντιγραφική συσκευή. Παραδείγματα της λειτουργίας αυτής είναι η παραγωγή αντιγράφου δύο όψεων από πρωτότυπο μίας όψης, ή η παραγωγή αντιγράφου δύο όψεων από πρωτότυπο δύο όψεων. Για τις παρούσες προδιαγραφές, ένα μοντέλο φωτοαντιγραφικής συσκευής θεωρείται ότι διαθέτει λειτουργία αυτόματης αναπαραγωγής δύο όψεων μόνο εάν περιλαμβάνει όλα τα εξαρτήματα που απαιτούνται για να ικανοποιηθούν οι προαναφερθείσες συνθήκες, δηλαδή, ένα αυτόματο τροφοδοτικό χαρτιού και εξαρτήματα για την αυτόματη αναπαραγωγή δύο όψεων.

3.1.14 Εβδομαδιαίος χρονοδιακόπτης: Μία εσωτερική συσκευή η οποία ενεργοποιεί και απενεργοποιεί τη φωτοαντιγραφική συσκευή σε προκαθορισμένους χρόνους κάθε ημέρα εργασίας. Όταν προγραμματίζεται ένας χρονοδιακόπτης, ο πελάτης θα μπορεί να διακρίνει μεταξύ εργάσιμων ημερών και Σαββατοκύριακου/αργιών (δηλαδή, ο χρονοδιακόπτης δεν θα ενεργοποιεί μια φωτοαντιγραφική συσκευή το πρωί του Σαββάτου και της Κυριακής εάν οι υπάλληλοι δεν εργάζονται το Σαββατοκύριακο). Ο πελάτης θα έχει επίσης τη δυνατότητα να απενεργοποιήσει το χρονοδιακόπτη. Η χρήση εβδομαδιαίων χρονοδιακοπτών είναι προαιρετική και, συνεπώς, η ύπαρξή τους δεν είναι απαραίτητη σε φωτοαντιγραφικές συσκευές που πληρούν τις προδιαγραφές του λογότυπου Energy Star. Εάν συμπεριλαμβάνονται σε μοντέλα φωτοαντιγραφικών συσκευών, οι εβδομαδιαίοι χρονοδιακόπτες δεν θα παρεμποδίζουν τη λειτουργία των επιλογών χαμηλής κατανάλωσης και αυτόματης απενεργοποίησης.

3.2. Επιλεξιμότητα προϊόντος για το λογότυπο Energy Star

3.2.1. Προδιαγραφές

Για να είναι επιλέξιμο για το λογότυπο Energy Star, ένα φωτοαντιγραφικό μηχάνημα πρέπει να πληροί τις ακόλουθες προδιαγραφές:

Δεύτερη δέσμη κριτηρίων για το πρόγραμμα Energy Star για τα φωτοαντιγραφικά μηχανήματα. (Ισχύει από 1ης Ιουλίου 1997)

TTTABLE

Οι συμμετέχοντες στο πρόγραμμα θα αποστέλλουν τα φωτοαντιγραφικά μοντέλα με τον προκαθορισμένο χρόνο για τη λειτουργία χαμηλής κατανάλωσης ρυθμισμένο στα 15 λεπτά. Επίσης, θα ρυθμίζουν τους προκαθορισμένους χρόνους για τη λειτουργία αυτόματης απενεργοποίησης στα επίπεδα που αναφέρονται στους πίνακες 1 ανωτέρω.

Για όλες τις ταχύτητες ενός φωτοαντιγραφικού μηχανήματος, στην περίπτωση που είναι προαιρετικό να τίθεται η λειτουργία αναπαραγωγής δύο όψεων ως "εξ ορισμού" σταθερά, εάν ένα μοντέλο αποστέλλεται με εξοπλισμό που του επιτρέπει την αυτόματη αναπαραγωγή δύο όψεων, συνιστάται η λειτουργία αυτή να ρυθμίζεται ως εξ ορισμού σταθερά. Οι συμμετέχοντες στο πρόγραμμα μπορούν να προσφέρουν στους χρήστες τη δυνατότητα να αντιπαρέρχονται αυτή την σταθερά διπλής αναπαραγωγής, προτιμώντας τη λειτουργία παραγωγής αντιγράφων μίας όψης.

3.2.2. Εξαιρέσεις και διευκρινίσεις

Μετά την αποστολή, ο συμμετέχων στο πρόγραμμα ή ο εξουσιοδοτημένος αντιπρόσωπός του δεν θα τροποποιούν το μοντέλο του φωτοαντιγραφικού μηχανήματος κατά τρόπο ο οποίος να επηρεάζει τις ικανότητές του να πληροί τις προδιαγραφές που αναφέρονται παραπάνω. Επιτρέπονται ορισμένες εξαιρέσεις όσον αφορά την τροποποίηση των προκαθορισμένων χρόνων, τις προδιαγραφές για τη θέση εκτός λειτουργίας και της λειτουργίας αναπαραγωγής δύο όψεων. Οι εξαιρέσεις αυτές έχουν ως εξής:

A. Προκαθορισμένοι χρόνοι: Ο συμμετέχων στο πρόγραμμα, ο εξουσιοδοτημένος αντιπρόσωπος, ή ο πελάτης μπορούν να τροποποιήσουν τους προκαθορισμένους χρόνους για τη λειτουργία χαμηλής κατανάλωσης ή την επιλογή αυτόματης απενεργοποίησης, έως ένα μέγιστο όριο 240 λεπτών. Η συνολική διάρκεια των προκαθορισμένων χρόνων για τη θέση εκτός λειτουργίας και για τη λειτουργία χαμηλής κατανάλωσης δεν θα υπερβαίνει τα 240 λεπτά.

B. Κατανάλωση ισχύος σε θέση εκτός λειτουργίας: Σε ορισμένες περιπτώσεις, ο συμμετέχων στο πρόγραμμα μπορεί να χρειάζεται να αποστείλει ένα μοντέλο φωτοαντιγραφικού μηχανήματος με αποσυνδεδεμένη την αντιυγρασιακή συσκευή, προκειμένου να καλύψει τις προϋποθέσεις που αφορούν τη θέση εκτός λειτουργίας. Σε περίπτωση που η κατάσταση αυτή δημιουργεί προβλήματα για ένα συγκεκριμένο πελάτη, ο συμμετέχων στο πρόγραμμα (ή ο εξουσιοδοτημένος αντιπρόσωπός του) μπορεί να επανασυνδέσει την αντιυγρασιακή συσκευή. Εάν ο συμμετέχων στο πρόγραμμα διαπιστώσει ότι σε μία συγκεκριμένη γεωγραφική περιοχή αντιμετωπίζονται χρόνια προβλήματα αξιοπιστίας τα οποία σχετίζονται με τα υψηλά επίπεδα υγρασίας, μπορεί να έρθει σε επαφή με τον διαχειριστή του προγράμματος ΕΡΑ [8] και να συζητήσει εναλλακτικές λύσεις. Για παράδειγμα, το πρόγραμμα ΕΡΑ ή η Ευρωπαϊκή Επιτροπή ενδέχεται να επιτρέψουν στον φορέα που συμμετέχει να συνδέσει τις αντιυγρασιακές συσκευές σε φωτοαντιγραφικά μηχανήματα τα οποία αποστέλλονται σε μία πολύ υγρή γεωγραφική περιοχή.

[8] Οι συμμετέχοντες στο Πρόγραμμα στην περιοχή των Κρατών Μελών της Ευρωπαϊκής Κοινότητας θα μπορούν να έρθουν σε επαφή με την Ευρωπαϊκή Επιτροπή.

C. Εξουδετέρωση της επιλογής αυτόματης απενεργοποίησης: Σε μεμονωμένες περιπτώσεις στις οποίες η επιλογή αυτόματης απενεργοποίησης προξενεί σημαντικά προβλήματα σε έναν πελάτη, λόγω του ιδιαίτερου τρόπου που χρησιμοποιεί το μηχάνημα, ο συμμετέχων στο πρόγραμμα ή ο εξουσιοδοτημένος αντιπρόσωπός του ή ο πελάτης μπορούν να εξουδετερώσουν την επιλογή αυτή. Σε περίπτωση που ο συμμετέχων στο πρόγραμμα επιλέξει να σχεδιάσει τα φωτοαντιγραφικά μηχανήματά του κατά τέτοιο τρόπο, ώστε να επιτρέπει στους πελάτες να εξουδετερώνουν την επιλογή αυτόματης απενεργοποίησης, η σχετική εντολή θα πρέπει να ενεργοποιείται με διαφορετικό τρόπο από ό,τι ισχύει στην περίπτωση των χρονορυθμίσεων (π.χ., εάν ένας κατάλογος επιλογής λογισμικού περιλαμβάνει χρόνους καθυστέρησης της θέσης εκτός λειτουργίας της τάξης των 30, 60, 90, 120 και 240 λεπτών, οι εντολές "εξουδετέρωση" ή "εκτός λειτουργίας" δεν θα περιλαμβάνονται στον κατάλογο αυτό, αλλά θα είναι κρυφές (ή λιγότερο προφανείς), ή θα περιλαμβάνονται σε έναν άλλο κατάλογο επιλογών.

4. Προδιαγραφές σαρωτή

4.1. Ορισμοί

4.1.1. Σαρωτής: Για τις παρούσες προδιαγραφές, ένας σαρωτής ορίζεται ως μία οπτικοηλεκτρική συσκευή για τη μετατροπή έγχρωμων ή ασπρόμαυρων πληροφοριών σε ηλεκτρονικές απεικονίσεις οι οποίες μπορούν να καταχωρηθούν, να τροποποιηθούν, να μετατραπούν ή να διαβιβασθούν κατά κύριο λόγο σε ένα περιβάλλον ηλεκτρονικών υπολογιστών. Σαρωτές που πληρούν αυτό τον ορισμό χρησιμοποιούνται κατά κύριο λόγο για την ψηφιακή μετατροπή πρωτοτύπων. Οι παρούσες προδιαγραφές προορίζονται να επικεντρωθούν σε επιτραπέζιους σαρωτές ευρείας χρήσης (π.χ., επίπεδοι σαρωτές, σαρωτές τροφοδοσίας φύλλων, σαρωτές επίστρωσης)* ωστόσο, σαρωτές υψηλής ποιότητας για την επεξεργασία εγγράφων γραφείου οι οποίοι πληρούν τις προδιαγραφές που περιγράφονται στη συνέχεια μπορούν να θεωρηθούν επιλέξιμοι για το λογότυπο Energy Star. Οι προδιαγραφές αυτές ισχύουν για αυτόνομους σαρωτές και δεν καλύπτουν πολυλειτουργικά προϊόντα με ικανότητες σάρωσης, σαρωτές δικτύου (δηλαδή σαρωτές οι οποίοι συνδέονται αποκλειστικά με ένα δίκτυο και είναι σε θέση να διαχειρίζονται τις σαρωμένες πληροφορίες και να τις μεταδίδουν σε πολλαπλές θέσεις στο δίκτυο), ή σαρωτές οι οποίοι δεν τροφοδοτούνται από το δίκτυο του κτιρίου στο οποίο βρίσκονται.

4.1.2. Βασική μονάδα: Η βασική μονάδα ορίζεται ως η πιο στοιχειώδης μορφή ενός σαρωτή η οποία πωλείται ως πλήρως λειτουργικό μοντέλο. Η βασική μονάδα σχεδιάζεται και αποστέλλεται ως ένα ενιαίο κομμάτι και δεν συμπεριλαμβάνει οποιαδήποτε εξαρτήματα που καταναλώνουν ισχύ, τα οποία μπορούν να πωλούνται ξεχωριστά.

4.1.3. Μοντέλο σαρωτή: Για τις παρούσες προδιαγραφές, ένα μοντέλο σαρωτή ορίζεται ως μια βασική μονάδα μαζί με ένα ή περισσότερα ειδικά εξαρτήματα τα οποία διαφημίζονται και πωλούνται στους καταναλωτές με τον αριθμό ενός ενιαίου μοντέλου. Όταν διαφημίζεται και πωλείται στους καταναλωτές χωρίς οποιοδήποτε πρόσθετο εξάρτημα, μία βασική μονάδα θεωρείται επίσης ως μοντέλο σαρωτή.

4.1.4. Εξάρτημα: Οποιοδήποτε κομμάτι ή πρόσθετος εξοπλισμός που δεν είναι απαραίτητος για την τυπική λειτουργία του σαρωτή, αλλά μπορεί να προστεθεί σ?αυτόν, προκειμένου να αυξήσει ή να τροποποιήσει τις επιδόσεις του. Ένα εξάρτημα μπορεί να πωλείται ξεχωριστά με το δικό του αριθμό μοντέλου, ή μαζί με τη βασική μονάδα ως τμήμα ενός πακέτου ή μιας διάταξης σαρωτή. Παραδείγματα εξαρτημάτων αποτελούν τα αυτόματα τροφοδοτικά φύλλων (ADF) και τα προσαρμοστικά διαφανειών.

4.1.5. Λειτουργία χαμηλής κατανάλωσης: Για τις παρούσες προδιαγραφές, η λειτουργία χαμηλής κατανάλωσης θεωρείται ως η κατάσταση της χαμηλότερης κατανάλωσης στην οποία έχει σχεδιαστεί να εισέρχεται ο σαρωτής μετά από μια ορισμένη περίοδο αδράνειας, χωρίς να απενεργοποιείται εντελώς. Ο σαρωτής περιέρχεται στην κατάσταση αυτή μέσα σε ένα ορισμένο χρονικό διάστημα μετά την παραγωγή του τελευταίου αντιγράφου.

4.1.6. Προκαθορισμένος χρόνος: Η χρονική περίοδος που ρυθμίζεται από τον συμμετέχοντα στο πρόγραμμα πριν από την αποστολή του σαρωτή, με την οποία καθορίζεται πότε η συσκευή θα περιέλθει στη λειτουργία χαμηλής κατανάλωσης. Ο προκαθορισμένος χρόνος για τη λειτουργία χαμηλής κατανάλωσης θα υπολογίζεται από τη στιγμή που παρήχθη το τελευταίο αντίγραφο.

4.2. Επιλεξιμότητα προϊόντος για το λογότυπο ENERGY STAR

4.2.1. Τεχνικές προδιαγραφές

Ο φορέας που συμμετέχει στο πρόγραμμα συμφωνεί να παρουσιάσει μία ή περισσότερες ειδικές βασικές μονάδες οι οποίες καλύπτουν τις προδιαγραφές που αναφέρονται κατωτέρω.

Πίνακας 1. Κριτήρια για το πρόγραμμα σαρωτή Energy Star

Λειτουργία χαμηλής κατανάλωσης // Προκαθορισμένος χρόνος λειτουργίας χαμηλής κατανάλωσης